text:
-
Familja v/2 børnum (3-11 ár)
-
úr kr. 27.511
7 nætur í Disneyland
price not available
Disneyland París
Her kemur dreymurin veruliga til fulnar fyri einhvørja barnasál - her kann einki takast fram um annað, her er alt!
Í Disneyland París kanst tú uppliva allar teir kendu figurarnar frá Disneyfilmum og -sendingum í sjónvarpinum. Óansæð um tú vitjar Disneyland fyri fyrstu ferð, ella tú hevur verið her áður, so er tað líka fantastiskt hvørja ferð.
Úr Hirtshals tekur tað umleið 14 tímar at koyra til dreymaverðina. Um tú ynskir at steðga á leiðini, ber til at gista í Bremen ávegis til París og á heimferðini.
Familja v/2 børnum (3-11 ár)
heyst 06.09. - 25.10. (2018)
2 vaksin
heyst 06.09. - 25.10. (2018)
-
2 vaksin
-
úr kr. 26.071
7 nætur í Disneyland
price not available
Norröna
- Tórshavn-Hirtshals og aftur
- 4-koyggjukamar u/vindeyga
- 1 bilur (1,90m h, 5m l)
Gisting í Disneyland
- Uppihald i Pioneer hyttu í Davy Crockett Ranch í Disneyland
- Atgongd til Disneyland Park, Walt Disney Studios Park og Disney Village
- Innandura svimjihylur
- Seingjarklæðir við seingjarlín og handklæðir


c: text/html

text:
Venjarar hjá ungdómsliðunum
TB | 11/02/18
Nú byrjar at stundast til at øll ungdómsliðini hjá okkum fara út at venja aftur við Stórá. Onkur av liðunum eru longu byrjaði. U15 og U17 dreingir hava koyrt uttanduravenjingar síðani ársbyrjan. Eisini hava U11, U13 dreingir og U15 gentir hava havt nakrar venjingar við Stórá eisini, umframt onkran innanhýsis venjingardyst.
Arbeitt hevur verið at fáa venjarar til øll okkara lið, og hevur hetta arbeiði gingið væl í ár. Tað hevur verið eitt ynski hjá okkum at fáa so nógv fólk, sum gjørligt inn at hjálpa til við venjingum og annað rundan um felagnum. Hetta sær út til at eydnast væl í ár.
At tað eru fleiri um tað, ger eisini at tað verður lættari at kunna taka sær av venjingunum, tí ein verður ikki eins bundin, um ein stóð sjálvur við øll børnini. Og ikki minst so vil tað vera við til at hækka støði á venjingunum tá fleiri eru at hjálpa til, tí tá hevur hvør venjari ikki eins nógvar leikarar at koma runt til.
At okur í ár hava sett ein høvuðsungdómsvenjara á fullatíð, kemur eisini at vera ein stór hjálp hjá hinum venjarunum.
Annars so hava FSF broytt kappingarleistin eitt sindur í ár, so at liðini fara frá at eita U8, U10 osv til at eita U9, U11 osv. So tey børnini, ið leiktu á lið saman í fjør, fara aftur at leika saman í ár.
Venjararnir fyri 2018 eru í løtuni hesir:
Høvuðsungdómsvenjari: John Petersen
U7 dreingir og gentur
Dion Petersen, Mourits Mohr Viderø, Allan Smedemark, Poul Eli Bærendsen, Steen Hjartan Sørensen, Bárður Dimon og Søren Hjarbæk Jensen
U9 dreingir
Karl Øster, Jens Christian Joensen og Niels Hammer
U9 gentur
Elisabeth Hammerfoss
U11 dreingir
Dion Petersen, Eyðstein Jacobsen, Søren Hjarbæk Jensen og Steen Hjartan Sørensen
U11 gentur
Anna Maria úr Hørg Niclasen og Majbritt úr Hørg
U13 dreingir
Palli Eystiberg, Niels Hammer, Steen Hjartan Sørensen og Jón Johannesen
U13 gentur
Allan Smedemark og Eyðstein Jacobsen
U15 dreingir
Dánial Pauli Davidsen, Teitur Rasmussen og Einar Petersen
U15 gentur
Martin Bogi Einarsson og Allan Smedemark
U17 dreingir
Jakob Skaaning
U18 gentur/2.deild kvinnur
Páll Augustinussen
Servenjingar
Jón Johannesen, Óli Johannesen og Gullok Svalbard
Málmansvenjing
Boas Nitschke
Okur ynskja, sum sagt, at fáa so nógv sum gjørligt at hjálpa til við venjingum, og øðrum, so um tað er onkur, ið kundi hugsa sær at hjálpt til, so eru tykur vælkomin at seta tykkum í samband við formannin í ungdómsdeildini Allan Smedemark, tlf 291695.
Í næstum kemur yvirlit út við venjingartíðunum, og nær ymsu liðini byrja at venja úti.

robotstxt: allowed

filter: keep


text:
Í einum kjallara á Kjalnesi í Kollafirði stendur Tambar, nýggja fimmmannafarið hjá Róðrarfelagnum Knørri. Tað er Terji Reinert Jakobsen, sum smíðar, og nú eru flábondini íkomin og remmuborðið og rimin eftir at laða. Tað var í summar, at Róðrarfelagið Knørrur gjørdi av at byggja nýtt fimmmannafar aftur at teimum báðum, sum felagið longu hevur, Píli [...]
-
9. September 2018 | Sjúrður Gullbein
Bárður Skorheim Guttesen formaður í RK
29. August 2018 | Sjúrður Gullbein
Annika Olsen, borgarstjóri: Vit eru stolt av tykkum!
25. August 2018 | Sjúrður Gullbein
Formaðurin í Róðrarfelagnum Knørri til reseptión á Dannebrog
23. August 2018 | Sjúrður Gullbein
Tá ið Fríðrikur krúnprinsur vitjaði Róðrarfelagið Knørr
28. Juli 2018 | Sjúrður Gullbein
Ólavsøkuróðurin 2018 bleiv ein frálíkur knørradagur
24. Juni 2018 | Sjúrður Gullbein
Róðrarfelagið Knørrur nógv heiðursmerkir í Vági
18. Juni 2018 | Sjúrður Gullbein
Gull og tannagrísl – Eystanstevnan 2018
17. Juni 2018 | Sjúrður Gullbein


text:
Instagram: Ása Johansen
Hesa vikuna er tað Ása Johansen, sum er gestagrammari! Til ber at fylgja viku hennara á @alaborg.
Hey øll somul ☺ Eg havi bjóða meg fram til, at vera gestagrammari hesa vikuna. Eg eiti Ása, eri 28 ára gomul, havi ein son sum eitur Charlis og ein deiligan sjeik sum eitur Jón. Vit 3 búgva í Aalborg og trivast sera væl her. Vit fluttu til Aalborg i juni 2016. Eg eri útbúgvin sosialráðgevi (útbúgvin í 2016 – Trondheim) og arbeidi innan barnavernd (Familiegruppe Nord). Eg gleði meg at geva tykkum innilit í okkara gerðandisdag her i Aalborg.
#aalborg #fresh


text:
Sjúrður Hildarson Hoydal 14.04.2018 (20:01)
Grundspælið í Hvonn-kappingini er av: VB endaði við sigri á VÍF
VB vann ein, á pappírinum, óvæntaðan sigur á VÍF í dag.
Talan var um seinasta dystin í ársins grundspæli, og dysturin hevði einki at uttan heiðurin at siga.
Tað vóru vágskvinnur, ið fingu hendan heiður, tá ið tær á heimavølli vunnu 32-25 á VÍF.
Fyrri hálvleikur var javnur, men móti endanum løgdu vágskvinnur tvey fram um, so at tær kundu fara til hálvleiks á odda 12-10
VB megnaði leingi at halda fast um hesa leiðslu, og seinastu tíggju minuttirnar bragdaði veruliga hjá teimum. VB skoraði sjey ferðir meðan VÍF einki mál fekk, og dysturin var avgjørdur. At enda kundu vágskvinnur fegnast um at enda kappingarárið við einum trivaligum 32-25 sigri á oddaliðnum.
Hjá VB skutu Agnes Fallesen, Rúna M. Jacobsen og Caroline Ladefoged seks mál í part, meðan Liljan Durhuus fekk 8 mál fyri VÍF
H71 vann á StÍF
Í Hoyvík dystaðust H71 og StÍF eisini einans um heiður.
Eftir ein nakað javnari fyrra hálveik, ið endaði við 12-10 til hoyvíkingar, vann H71 greiðan 30-23 sigur.
Hjá H71 skjeyt Maria Halsdóttir Weyhe 8 mál. FYri StÍF gjørdist Rebekka Justinussen toppskjútti við 6 málum.
Dystirnir í dag høvdu onga ávirkan á endaligu støðuna í kappingini, ið sær soleiðis út:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Barbara Holm 10.06.2018 (11:34)
Video: Kavaðu í gjónni við Gjógv
Í gjár skipaði Tórshavnar Froskmannafelag fyri einum túrið í gjónni við Gjógv. 18 fólk fóru við felagnum at snorkla fyri at síggja vøkru náttúruna. Froskmannafelagið hevur gjørt hetta videobrotið, og Bogi Krossteig í felagnum sigur við info í dag, at gjógvin sær bara betri og betri úr fyri hvørjaferð teir vitja har.
Aftaná túrin komu fólkini á land og fingu súreplakøku, turran fisk við eplum og grind og spik, eitt tjógv av Sandi og breyð og kaffi.
Trýst á pílin fyri at síggja upptøkurnar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Brunarakta Maersk Honam verður sleipað til Jebel Ali í Sameindu Arabisku Emiratunum. Sambært 2M-partnaranum, MSC, hevur Maersk Line boðað frá, at lastin verður lossað í Dubai. Ikki er greitt, nær skipið kemur hagar. Tað kann taka upp til tvær vikur, áðrenn Maersk Honan verður í Jebel Ali.
”Sum skilst er stórur partur av lastini har afturi í skipinum í góðum standi. Tíverri noyðast vit við grundarlagi í upplýsingunum higartil eisini at rokna við, at flestu bingjurnar frammanfyri yvirbygningin eru skaddar av eldi, hita ella vatninum, sum er brúkt til at basa eldinum”, sigur MSC.
MSC leggur dent á, at ein neyv meting av skaðunum á bingjum og góðsi verður løgd fram, tá bingjurnar eru lossaðar og kannaðar.
Nevnt hevur verið áður, at havnirnar í Mumbai í India ella Salalah í Oman vóru millum møguleikarnar, har tað framvegis brennandi skipið kundi søkja neyðhavn, tá eldurin er sløktur.
Kelda: TradeWinds


text:
Pisudagar í Eik
Á hvørjum ári fara hundraðtals føroyskar pisur undir víðari lestur, bæði í Føroyum og uttanlands. Hetta er ein sera spennandi tíð, ið krevur nógva fyrireiking, og sum eisini hevur nógvar spurningar við sær.
Tí skipa MFS (Meginfelag Føroyskra Studenta), ASK (Altjóða Skrivstovan) og Eik fyri Pisudøgum á hvørjum ári.
Tiltakið er ætlað tær, ið fer undir víðari lestur uttanlands, og endamálið er at geva tær høvi at seta spurningar, fáa góð ráð og tosa við onnur, ið eru í somu støðu sum tú, soleiðis at tú kemur so væl frá byrjan sum gjørligt.
Aftur í ár verður eisini høvi at hitta umboð fyri Ráðgevingina fyri føroyingar í Danmark, og umboð fyri 'Leinkjan.fo'
Pisudagar 2014
Mánakvøldið 4. august kl. 19.30
á deildini hjá Eik í Klaksvík
Týskvøldið 5. august kl. 19.30
á Ungdómsdeildini hjá Eik í miðbýnum í Havn
Skrá
- Umboð fyri Eik geva tær góð ráð um fíggjarlig viðurskifti, m.a. hvussu tú stovnar eina NemKontu og týdningin av at leggja eina góða fíggjarætlan.
- Umboð fyri MFS greiða frá ymiskum praktiskum viðurskiftum og hvussu tú sum lesandi kanst fáa gleði av MFS. Eisini verður høvi at práta við MFS-umboð úr ymsum londum.
- Umboð fyri Vinnuhúsið greiða frá nýggja spennandi átakinum 'Leinkjan.fo', sum skal binda føroyskar fyritøkur og fólk undir útbúgving tættari saman.
- Randi Johannesen, ið dagliga ráðgevur føroyingum í Danmark, gevur tær góð ráð um m.a. skattafrádrátt, ferðaískoyti, lestrarstuðul og bústaðarviðurskifti
- Holger Arnbjerg, ið hevur drúgvar royndir við at vegleiða lesandi, fer at greiða frá, hvussu tú kanst brúka ASK í sambandi við hægri lesnað – bæði áðrenn og aftan á at tú ert farin í gongd. Harafturat hevur hann nógv góð ráð um, hvussu tú kemur væl frá lestrarbyrjan.
- Eftir framløgurnar verða luttakararnir bólkaðir, alt eftir hvar tey fara at lesa. Í bólkunum verður høvi at tosa við onnur ung, ið eru/fara uttanlands í lestrarørindum og seta ASK, MFS, Eik, Leinkjuni og Ráðgevingini nærri spurningar.
- At enda verður møguleiki at “mingla” og fáa sær okkurt leskiligt til góman
Sí fleiri videofrásagnir á http://18-25.fo/Default.aspx?ID=6534


text:
Viðtøkur felagsins 14. mars 2009
§1. Navn felagsins er Føroya Ellisakfør
§2. Endamál felagsins er at
-savna í felagsskap fólk við áhuga fyri at varðveita gomul akfør
-skipa fyri felags tiltøkum og útferðum við gomlu akførum
-arbeiða fyri at fáa sersømdir um vegskatt - og tryggingargjald
-hjálpa at fáa til vega og at goyma kunnleika um, hvussu akførini upprunaliga hava verið tekniskt og til útsjónd
-vegleiða limunum í at fáa til vega eykalutir
§3. Felagi verður stýrt av eini 5 – manna nevnd, ið verður vald á árliga aðalfundi felagsins. Nevndin skipar seg sjálv við formanni, næstformanni, kassameistara og einum skrivara. Umframt velur aðalfundurin fyri eitt ár í senn tveir tiltakslimir til nevndina og tveir grannskoðarar.
§4. Nevndin er viðtøkufør, tá í minsta lagi tríggir av nevndarlimunum eru møttir.
Nevndarsamtyktir verða gjørdar við vanligum meiriluta og skula førast í gerðabók eftir hvønn nevndarfund.
§5. Nevndarformaðurin teknar felagi úteftir.
§6. Hægsti myndugleiki felagsins er ársaðalfundurin, ið verður hildin í mars mánaði. Hann verður lýstur í minsta lagi 14 dagar áðrenn fundardagin.
Um limur ynskir mál á skránna, má málið verða latið nevndini seinast 1 viku áðrenn aðalfundin.
Hvør limur hevur eina atkvøðu. Bert møttir limir, sum ikki eru í eftirstøðu við limagjaldi, kunnu atkvøða.
Mál er samtykt, tá meir enn helmingurin av møttu limunum er fyri. Tó krevst, at 2/3 av møttu limunum eru fyri, um viðtøkur felagsins skulu broytast.
Viðtøkur á aðalfundi verða førdar í gerðabók.
Aðalfundurin verður lýstur við hesi skrá:
1) Val av orðstýrara
2) Formansfrágreiðing
3) Framløga av grannskoðaðum roknskapi
4) Viðgerð av innkomnum málum
5) Ásetan av limagjaldi
6) Val av nevndarlimum, tiltakslimum og grannskoðarum
7) Ymiskt
§7. Eykaaðalfundur kann verða hildin, um nevndin metir tað vera neyðugt, ella um ¼ av limunum felagsins skrivliga hava sett fram krav um hetta saman við uppskoti til fundarskrá. Eykaaðalfundurin skal verða hildin í seinasta lagi 4 vikur eftir, at kravið er nevndini í hendi.
Eykaaðalfundurin verður lýstur eftir somu reglum sum aðalfundurin.
§8. Limagjaldið verður ásett á árliga aðalfundi felagsins, men kann tó broytast á eykaaðalfundi. Goldið verður við flyting gjøgnum ein av peningastovninum.
§9. Treytin fyri limaskap er, at ein viðurkennir reglur og viðtøkur felagsins. Brot á hesar hevur við sær útihýsan úr felagnum.
Somuleiðis missir limur limaskap sín, um hann ikki rindar limagjaldið til felagið áðrenn aðalfundin, sí §6. Ein, ið hevur mist limaskap sín, kann verða limur aftur, um full semja er í nevndini um tað.
§10. Roknskaparár felagsins er kalendaraárið. Roknskapurin skal verða greiður til grannskoðararnir í seinasta lagi 10. februar.
§11. Felagi kann bert takast av, um 2/3 av møttu limunum á einum aðalfundi ella eykaaðalfundi skrivliga atkvøða fyri tí.
Verður felagi tikið av, ger sami aðalfundur av, hvat gerast skal við ognir felagsins.
§12. Nevnd felagsins verður heimila at gera reglugerð í samband við nýtslu av brunninum undir Gráasteini, harundir áseting av gjøldum.
Smærri broytingar í mun til stovningarviðtøkurnar 4. februar 1992 og 13. mars 1993.
Soleiðis samtykt á aðalfundi 14. mars 2009.


text:
TÍÐINDASKRIV
Turið Sigurðardóttir professari í bókmentum á Fróðskaparsetrinum
Turið Sigurðardóttir, ið hevur verið lektari í bókmentum á Føroyamálsdeildini í mong ár, er frá 1. september 2008 flutt fram til at vera professari í bókmentum.
Turið Sigurðardóttir varð BA í íslendskum máli og bókmentum og almennari bókmentasøgu við Háskóla Íslands í 1976 og mag. art. í bókmentafrøði við Københavns Universitet í 1988.
Hon kom í fast starv sum adjunktur á Fróðskaparsetrinum í 1988 og varð flutt fram til lektara í 1990.
Turið Sigurðardóttir hevur undirvíst á øllum stigum á Setrinum, og hevur lagt eitt stórt bókmentaligt granskingararbeiði úr hondum.
Hon hevur verið deildarleiðari á Føroyamálsdeildini í tveimum umførum og havt nógvar fakligar uppgávur í norðurlendskum høpi.
Tey, sum hava sitið í metingarnevndini at meta um førleikan hjá Turið Sigurðardóttur, eru Ástráður Eysteinsson, professari, Háskóli Íslands, Dagný Kristjánsdóttir, professari, Háskóli Íslands og Idar Stegane, professari, Universitetet i Bergen.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sverri Egholm
18.12.2016 - 18:36
Ítróttur > Ítróttur > Hondbóltur
Noreg vann EM-finaluna móti Hollandi 29-30. Og tað var ein veruligur gysari, sum fór fram í Scandinavium arena í Gøteborg.
Tað var Holland sum hevði betri byrjanina og var eitt skifti í fyrra hálvleiki á odda við 4 málum. Noreg kom inn í dystin aftur og effektivt spæl frá millum annað Noru Mørk hevði við sær, at norsku kvinnurnark vóru á odda við fimm málum seint í seinna hálvleiki.
Men síðstu løtuna kom Holland veruliga inn í dystin, og tá bara ein minuttur var eftir at spæla, og síðstu sekundini var møguleiki at koma upp á javnt.
Tað eydnaðist ikki, og Noreg er sostatt evropameistari 2016. Hetta er sjeyndu ferð síðani 1998, at norsku hondbóltskvinnurnar hava vunnið EM.
Av hinum norðanlondunum fekk Danmark eitt fjórða pláss og Svøríki megnaði ikki at spæla seg víðari frá millumumfarinum.
Holland - Noreg (29-30)
(Mynd: EPA)
(Mynd: EPA)
(Mynd: EPA)


text:
NSÍ hátíðarheldur 50 ára stovningardag
Tann 24. mars 1957 varð ítróttarfelagið hjá NSÍ stovnað, og veður í hesum sambandi skipað fyri ymiskum tiltøkum á sjálvum 50 ára føðingardegum í morgin leygardagin tann 24. mars.
Byrjað verður longu um morgunin kl. 9.00 á fótbóltsvøllinum við Løkin, har fótbóltsdystir verða fyri tær yngru deildirnar. Dystirnar eru skipaðir sum steypadystir, har tey vinnandi liðini fáa steyp til ognar.
Telt verður sett um við vøllin í hesum sambandi, og fáa børnini pylsur og sodavatn. Tey vaksnu fáa kaffi og køkur.
Steðgur verður síðani í skránni meðan landsdysturin millum Føroyar og Ukraina verður leiktur á Svangaskarði.
Aftaná landsdystin verður móttøka í býráðssalinum í Runavík. Afturvið ábiti og tónleiki verður har ymiskt á skránni. Føðingardagsheilsanir koma at verða frambornar, nýggjur heiðurslimur kemur at verða útnevndur, nýggj heimasíða kemur at verða avdúkað og ymiskt annað áhugavert er á skránni.
Enda verður við føðingardagsdansi í støkkhøllini har Hjalti, Arni, Jákup, Kai og Signar koma at spæla til dans. Aðrar góðar gamlar NSÍ kempur koma ætlandi eisini at kryddra kvøldið.
Tað at NSÍ kann halda 50 ára føðingardag nú í morgin leygardagin kemur eisini at seta sín dám býin í aðrar mátar, og leggja fyrireikararnir dent á, at øll eru hjartaliga vælkomin til øll tiltøkini sum verða fyriskipað hendan dagin.


text:
3 FRAMLØGUR FRÁ BÚNAÐARSTEVNUNI 2018
Niðanfyri er møguleiki at blaða ígjøgnum tríggjar av teimum yrkisrættaðu framløgunum, sum vórðu hildnar á Búnaðarstevnuni á Skúlatrøð í Klaksvík tann 10. februar 2018.
Tann fyrsta framløgan er hon hjá norska djóralæknanum Arve Per Viken, ið greiddi frá um, hvussu norska djóravælferðarlógin frá 2010 verður umsitin í praksis úti hjá bóndunum á Vesturlandinum í Noreg.
Norska djóravælferðarlógin er fyrimynd fyri tí arbeiði, ið Uttanríkis- og vinnumálaráðið hevur staðið fyri við at evna til uppskot um nýggja djóravælferðarlóg fyri Føroyar til at avloysa galdandi Ll. um vernd av dýrum (djóraverndarlógina) frá 1985. Tí eru royndirnar av norsku lóggávuni, nú hon hevur nøkur ár á baki, ógvuliga viðkomandi fyri okkum.
Arve Viken hevur starvast í nógv ár sum eftirlitsmaður og ráðgevi í norska stovninum Mattilsynet, ið samsvarar við føroysku Heilsufrøðiligu starvsstovuna. Tað er Mattilsynet, ið umsitur norsku djóravælferðarlógina.
Framløgan hjá Arve Viken kann heintast her.
Næsta framløgan er hon hjá Rólvi Djurhuus, landbúnaðarráðgeva og deildarleiðara á Búnaðarstovuni, ið greiddi frá teimum fyrstu úrslitunum av teimum innleiðandi fóðurroyndunum við seyði, sum Búnaðarstovan ger í Heygshaga í Kollafirði, og teimum ábendingum, ið hesar royndir geva. Framløgan ber heitið Fóður og lambatal. Búnaðarstovan hevur síðani 2012 skrásett vekt á seyðinum við jøvnum millumbili gjøgnum árið hvørt ár til tess at fáa fram vitan um vøkstur, hold og grundarlag undir eini sokallaðari vakstrarkurvu. Í fjør varð harnæst settur skjøtul á royndararbeiðið við ymsum fóðri til seyð fyri at kanna og lýsa neyvari um møguleikan fyri m.a. øktum lambatali. Enn er alt ov tíðliga at siga nakað hondfast um hesi viðurskifti, men framløgan hjá Rólvi umrøður m.a. nakrar ábendingar.
Framløgan hjá Rólvi Djurhuus kann heintast her.
Triðja framløgan er hon hjá Tróndi Leivssyni, stjóra á Búnaðarstovuni, ið greiddi frá teimum GIS-skrásetingum av dyrkaða lendinum í Føroyum, sum Búnaðarstovan fór undir á vári 2017. Endamálið við skrásetingunum er at lýsa støðuna nærri, viðvíkjandi hvat ið er av dyrkaðum lendi (t.v.s. lagt inn úr haganum), hvussu mikið av hesum ið er velt, hvussu mikið av tí velta bønum, ið er sligið o.s.fr. Lendið er eisini býtt upp í 3 bólkar: egnað til størri maskinamboð, egnað til smærri maskinamboð, egnað til hondamboð. Somuleiðis vóru m.a. eplaveltur skrásettar, og har er áhugavert at síggja, hvussu ymiskar hesar eru kring landið. Í 2017 eydnaðist at skráseta dyrkaða lendið í Vága sýslu, Norðoya sýslu og í Sandoynni, og vónandi verða fíggjarvánir at halda fram við arbeiðinum í 2018. At enda í framløguni er ein lýsing av, hvussu stórir og ótroyttir møguleikarnir eru fyri munandi meira stráfóðurframleiðslu, um tann ósligni bøurin kring landið kom aftur í nýtslu.
Framløgan hjá Tróndi Leivssyni kann heintast her.« Aftur


text:
Í døgunum 6. og 7. oktober verður stórt LEIKALAND í Páls Høll og Marghøllini í Vági.
Í LEIKALANDI verða stórar hoppiborgir og forðabreytir settar upp í Páls Høll og í Marghøllini. Í Páls Høll er eisini møguleiki fyri svimjing, hitapotti, sauna, gosbað os.fr. Meðan tað í Marghøllini ber til at klatra og brúka hentleikarnar í høllini annars.
Í samband við tiltakið verður eisini filipinsk buffet í Marghøllini, har tað eisini verður møguleiki at keypa belgiskar vaflur og kaffi, popkorn og drekka afturvið.
Tiltakið verður leygardagin 6. oktober og sunnudagin 7. oktober frá kl. 10 til kl. 18.
Tilber at keypa dags-pass fyri 100 kr. ella vikuskiftispass fyri 175 kr. Passini geva atgongd til bæði Páls Høll og Marghøllina. Børn undir 3 ár ókeypis saman við vaksnum.
FORSØLAN er byrjað
Forsølan til LEIKALAND er byrjað. Í forsøluni kostar dagspassið 90 kr. og vikuskiftispassið 150 kr. Forsølan endar 30. september.


text:
Kynstrið at spyrja
Mánadagin fer Marin Hansen at hava undirvísing um refleksjón á kvøldsetu fyri kliniskar vegleiðarar
Mánakvøldið komandi - 19. september - verður kvøldseta fyri kliniskar vegleiðarar. Marin Hansen, menningarráðgevi, fer umrøða evnið refleksjón.
- Ein avgerandi fyritreyt fyri væl eydnaðari refleksjón er, at vit duga at seta spurningar, sigur Marin Hansen.
Á kvøldsetuni verða stuttar framløgur um refleksjón og kynstrið at spyrja, eitt nú um hvat refleksjón er og hvat gagn hon ger, hvussu 'snarrefleksjón er gjørlig í dagliga arbeiðnum og hvussu man setur spurningar, ið skunda undir refleksjón.
Umframt stuttu framløgurnar verða eisini stuttar venjingar og kjak.
Kvøldsetan verður mánadagin 19. sept. kl. 17.30-20.30 í Jónas Broncks gøtu 25 (í veghæddini).
Les um Marin Hansen á hennara heimasíðu.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
USA setur revsitiltøk í verk móti Russlandi
USA setur nú nýggj revsitiltøk í verk mótvegis Russlandi.
USA vil vera við, at tað er staðfest, at Russland nýtti nervagassi novichok í eini roynd at gera av við fyrrverandi njósnaran Sergej Skripal og dóttir hansara í enska býnum Salisbury.
Og slíkt sleppa russar ikki at gera órevsaðir. Tí boðaði amerikanska uttanríkisráðið í gjárkvøldið frá, at teirra beinleiðis aftursvar er revsitiltøk móti Russlandi.
Í fyrstu atløgu rakar tað tað amerikanska útflutningin av hernaðaðarútbúnað til Russlands. Somuleiðis krevur USA, at Russland loyvir ST at hava vápnaeftirlit í landinum.
Revsitiltøkini verða sett í verk 22. august, og so hevur Russland 90 dagar at sannføra USA um, at landið ikki nýtir evnafrøðilig ella lívfrøðilig vápn longur - og heldur ikki fer at gera tað framyvir.
Livir Russland ikki upp til amerikansku krøvini, fer Trump at strika diplomatisk sambond og seta í verk strong revsitiltøk, tá tað snýr seg um handil, bankalán og loyvi hjá russiska flogfelagnum Aeroflot at seta seg.
USA hevur annars longu útvíst 60 russiskum sendifólkum og latið russiska konsolátið í Seattle aftur.
Russland hevur víst øllum ákærum aftur. Og russiska sendistovan í USA hevur sent út tíðindaskriv, har hon hartar USA fyri seta í verk miskunarleys revsitiltøk grundað á ákærur, sum eru ógrundaðar og uttan hald í veruleikanum.
Tað skriva fleiri altjóða miðlar, millum annað CNN, Wall Street Journal, Al Jazeera og DR.
Sí eisini


text:
Gleðin var stór í øllum feløgunum í høvuðsstaðnum í dag, tá øll liðini gjørdu sína skyldu við eittmálssigrum í Betrideildini hjá monnum. Tá KÍ samstundis tapti dystin móti botnliðnum 07 Vestur, so liggja HB og B36 nú ávikavist á fremsta og næstfremsta plássinum.
Í botninum er støðan tó óbroytt, tí hóast AB sigraði á Víkingi, so gjørdi sigurin hjá 07 Vestur fortreð.
Støðan er sostatt hendan
Tórsportalurin er politiskt, átrúnarliga og mentanarliga óheftur miðil, ið ber tíðindi heiman og úti, tó við serligum denti løgdum á tíðindi og hendingar í Tórshavnar kommunu.


text:
- Tíðindi, mentan og ítróttur
Royna at venda gongdini í Suðuroynni
Tak niður
Fólkatalið í Suðuroynni minkar, samstundis sum oyggin hevur havt eitt negativt burðaravlop seinasta árið.
Kommunurnar í oynni eiga at duga betur at lokka familjafamiljur, halda nøkur av teimum, sum nýliga eru flutt til Suðuroyar.
Og tíðin er eisini búgvin, at suðuroyingar læra at flenna at sær sjálvum, halda tey í nýstovnaða sjónleikarfelagnum í oynni.
Í apríl fara kommunurnar í Suðuroynni at leggja nøkur felags uppskot fyri landsstýrið, til tess at venda gongdini í fólkatalinum.
Sí eisini


text:
Norski framleiðarin av bjargingarútgerð, Palfinger Marine, hevur júst roynt nýggjasta bjargingarbát sín, MPC 49, sum er heimsins størsti og kann taka 440 persónar. Undir royndini eydnaðist at fáa allar umborð eftir 5 minuttum og 21 sekundum.Gongur galið, ræður um at
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
Mentamálaráðið ger ikki arbeiðið liðugt
Síðani 2002 hevur landsgrannskoðarin í sínum árligu frágreiðing átalað Løgtingslóg frá 1984 um stuðul til musikkskúlar í Føroyum. Fleiri royndir hava verið at gjørt nýggja musikkskúlalóg, men ikki fyrr enn 10. mai í ár varð nýggj musikkskúlalóg samtykt á tingið og lýst 29. Mai at koma í gildið 1. August 2017.
Arbeiðið at gera lógina byrjaðið 4. Desember og tað skuldi ganga skjótt. Uppskotið skuldi verða klárt at koyra oman í Løgtingið longu 1. Februar. Landsstýrismaðurin skal í seinasta lagi 3 ár eftir at lógin er komin í gildið, koma við einari frágreiðing um, hvussu lógin virkar. Nú lógin er farin at virkað, hevur Mentamálaráðið enn ikki kunngjørt nakrað reglugerð, sum fyriskrivað er í nýggju lógini:
“Landsstýrismaðurin ásetur nærri reglur um undirvísing og próvtøku sambært stk. 3 og 4 herundir kærur og kærufreistir.“ Landsstýrismaðurin ásetur nærri reglur fyri virki musikkskúlastjórans. Landsstýrismaðurin ásetur í samráð við kommunurnar nærri reglur fyri virkið nevndarinnar”. Landsstýriðmaðurin ásetur í samráð við kommunurnar nærri reglur um virki kommunala musikkskúlaleiðarans”.Landsstýrismaðurin ásetur nærri reglur um virkið hjá Námsfrøðiliga ráðnum”.
Havi fleiri ferð skrivað mail til viðkomandi partar í hesum málið í Mentamálaráðnum, fyrstu ferð 2. September. Havi bert fingið eitt sjálvvirkandi svar, datera 22. September frá MMR sum sigur, at musikklærarafelagið hoyrir aftur, um telduposturin krevur málsviðgerð. 16. Oktober hevði MMR longu brúkt líka nógva tíð uppá at smíða reglugerðir til nýggja musikkskúlalóg, sum alt lógararbeiði frá byrjan til endan hevur tikið. Nú pengarnar passa hjá Landsgrannskoðanini og Mentamálaráðnum, vil Musikklærarafelagið eisini gera vart við, at lógin kann ikki virka fullfíggjað, fyrr enn hesar reglugerðir eru settar í verk.
Vinarliga
Sámal Petersen,
formaður í Musikklærarafelag Føroya


text:
Ummæli av Jørðin er eitrað
Gulla Øregaard
Tjóðpallur Føroya hevur við nýskrivaða leikverkinum “ Jørðin er eitrað” eftir Maritu S. Dalsgaard og Beintu Clothier sett ljós á føroyskar ónevndar krígsveteranar. Krígshelvitið Afganistan verður, sum ein onnur skjalagoymsla, latin upp fyri føroyingum, sum higartil hava kunnað livað í friði og náðum.
Leikurin er ikki fyri viðkvæmar sálir, men vísir ísakalda veruleikan hjá teimum føroyingum, sum sjálvvaldir fóru í danska herin og gjørdust hagtøl um krígsveteranar. Tað var bara tað, at teir sum búgva her á klettunum, eru ikki vardir av teimum fyriskipanum, sum danskir krígsveteranar eru.
Tá ið eg hetta kvøldið fór til sjónleik, so hugsaði eg mest um at síggja, merkja, sansa tað leiklistarliga, men eg varnaðist gjøgnum leikin, at politikkur í danska ríkisfelagsskapinum er torførur. Vit føroyingar hava ein trupulleika, sum er av tí slagnum, sum samleiki er vovin úr.
Alt gott um ríkisfelagsskapin, men okkara støðuga stríð fyri at gerast leys av felagsskapinum gruggar næstan øll mál, og hesin leikur vísir á veikleikan.
Krígsveteranarnir úr Føroyum fóru sum einstaklingar í danska herin, og síðani í kríggj í Afganistan. Teir fóru einsamallir í tøgn av klettunum. Í flestu førum komu teir eisini í tøgn og einsemi aftur.
Leikurin vísir gjøgnum áhugavert spæl serstaka sambandið millum hermenn, sum uppstendur, tá ið menn og/ella kvinnur eru á hermótinum. Heimferðin hjá hermonnum til Føroyar gerst serliga kensluliga avbyrgjandi, tí vit her heima skilja ikki, hvat teimum hevur verið fyri.
Nógvar leikmyndir eru nemandi um samspælið og kærleikan millum mann og kvinnu, sum hava kríggið sum fígginda.
Georg L. Petersen, journalistur, hevur við serritgerð til sína kandidatútbúgving í 2013 lýst støðuna hjá føroyskum krígsveteranum, og frá hesi serritgerð hevur Marita S. Dalsgaard, leikstjóri, eisini fingið íblástur at fara undir eitt leikverk, sum sjónligger ikki bara føroyskar krígsveteranar, men eisini, hvat kríggj ger við mannasinnið.
At skapa ein sjónleik krevur nógv. Tað er krevjandi at granska, og tað sum Marita S. Dalsgaard saman við Beintu K. Clotier hevur gjørt, er onki minni enn eitt roysni. Tær báðar hava upp á sera stutta tíð granskað, stykkja saman og skrivað eitt gott leikrit. Her eru umfatandi faktuellir upplýsingartvinnaðir saman við myndum um sinnisórógv, truplar persónligar støður hjá krígsveteranum.
Har eru leikmyndir, sum byggja á transkriberingar, leikmyndir, sum eru gjørdar við skrivaraborðið (hugsaðar) og leikmyndir, sum byggja á improvisatiónir. Í umskrivingartoyminum hevur Fríða Midjord havt sítt pláss.
Leikurin er umframt serritgerðina bygdur á samrøður, skjøl og annað hjá danska hervaldinum, og ikki minst samrøður við føroyskar krígsveteranar.
Leikurin er uppbygdur í nógvum leikmyndum, og eru tær skornar so nær, at tær kundi eins væl verið sum filmssekvensir.
Hjálmar Dam, leikari, er framúr í síni vøkru og inniligu tulking av ymsu sinnisstøðunum, sum hesin veteranur, frá tíð til aðra, stendur í. Eisini lýsir hann sterkt sítt ráðaloysi og sítt máttloysi, tá ið kríggið í flash back vísir sítt ljóta andlit. Rødd, kroppur og karakterur renna saman í góða heild. Samspælið við sín viðleikara fungerar væl. Tey bæði Beinta og Hjálmar klæða hvørjum øðrum sum leikarar.
Beinta K. Clothier, leikari og høvundi í leikverkinum, ger fleiri karakterir. Hon er: mamma, genta, kvinna, sálarfrøðingur og hermaður. Hennara presisión og trygga spæl er ein frøi at uppliva.
So komi eg til tær spælistøður, har eg haldi leikurin hevur onkran veikleika.
Leikmyndin av donskum sálarfrøðingi, sum samskiftir við føroyskan hermann, hevur eitt brá av spei og hetta órógvar. Myndugleikin og hermaðurin høvdu verið meira sannførandi, um senan var natúralistisk. Eftirspælið hjá sálarfrøðingum vísir tó hennara máttloysi, og fær teg til at hugsa um, at fakfólkini, sum skulu hjálpa, eisini kenna sær trega og órógv.
Skiftini millum nakrar leikmyndir vóru darvaðar av, at eyðmerkingin av karakterinum ikki er so neyv.
Kanska var minimalisman í leikinum vald framum at hava nakrar fleiri búnar, ella og/ella rekvisittir.
Málsliga helt eg meg hoyra nokso nógvar danismur.
Samspælið millum tøkni og leik er øgiliga væl frágingið.
Pallurin er ikki heilt vanligur, og vekir ans. Svarta boksin í Tjóðpallinum riggar hesa ferð serliga væl. Ein veruliga nútímans máti at tora eitt rúm við leikarum, áskoðarum, ljósi og ljóði, har sjálva spælið er í fokus. Turpin N. Djurhuus, ljósmeistari, hevur umframt ljóssniðgivið og gjørt videofilm eisini gjørt pallin saman við leikstjóranum. Har komu videomyndirnar serstakliga til sín rætt. Sjálvt pallsmíðið hava Nicolaj Falck og Sámal Clothier gjørt.
Tónlista- og ljóðmaðurin Joachim Holbek, sum er kendur tónasmiður bæði til leik og film, hevur sett sítt ljóðunivers saman, soleiðis, at hetta stuðlar leiki og leikarum væl. At hann so eisini hevur skapað ógvuslig bumbu- og krígsljóð, so tú eina løtu trýrt, at tú er stødd á vígvøllinum, er imponerandi.
Seinastu myndirnar í “Jørðin er eitrað” eru linnandi góðar í tónlistarligum strokum, nú kenslusjálvtar hava lagt seg. Menniskjað, himmal og tóni renna saman.
Leikurin setir spurningar. Hví so nógv kríggj? Hví so mangir ungir menn, sum fella á hermótum runt í heiminum? Heimurin sýnist í løtuni lítíl og sárbærur.
Í einum prestatiónshungrandi heimi skilji eg, at ungir menn verða hugtiknir av tí ultimativa, sum kríggj nú einaferð er. Men, hvat fær ungar menn sjálvbodnar at fara í kríggj, tá ið vit síggja dagliga tær syndarligu avleiðingarnar?
Kríggj skapar adrenalin.
Kríggj fær eisini menn og kvinnur at hyggja meiningsloysið í eyguni.
Kríggj kostar opin sár og stjelur sálarfrið, men fólk kenna seg seg á lívi.
At verja ein minni mentan liggur djúpt í menniskjanum.
At gera mun stívar av.
At geva innlit og vitan skapar hugsan.
At fáa innlit og vitan kann geva andvekur.
Havi hug at spyrja: “Hví er tað ikki” in” at ganga friðargongur?
Tjóðpallurin hevur við leikinum “Jørðin er eitrað” sett ljós á, at eins væl, og ein minnilutabólkur júst í hesum døgum stríðist fyri sínum rættindum sum samkynd, so hevur føroyski leikpallurin tikið eitt sera viðkvæmt evni upp. Hvussu skulu Føroyar hjálpa føroyskum krígsveteranum at liva við upplivingum, sum hava gjørt mein?


text:
Vikuskifti. Fá Vikuskiftis-Sosialin borðnan til dyrnar hvønn fríggjadag fyri einans kr. 378,- um ársfjórðingin.
Einaferð um mánaðin eru eykablaðið Menan við í Vikuskiftis-Sosialinum.
Vikuskiftishald gevur ikki atgongd til internet-bløðini hjá Sosialinum (+ arkivbløð).
Mánadag, mikudag og Vikuskifti. Fá øll trý bløðini hjá Sosialinum borðin til dyrnar á útkomudegnum fyri einans kr. 450,- um ársfjórðingin.
Einaferð um mánaðin eru eykabløðini Vinnan við í mánadags-Sosialinum, og Mentan við í Vikuskiftis-Sosialinum.
Vanligt hald gevur ikki ókeypis atgongd til internet-bløðini hjá Sosialinum (+ arkivbløð).
Við at fylla út teigarnar niðanfyri teknar tú hald til Sosialin.
Tú kanst geva okkum loyvi at stovna eina fastgjaldsskipan, har gjaldið verður flutt okkum fyrst í hvørjum ársfjórðingi. Síðani fært tú blaðið við Posta.
Vilt tú siga haldið frá tær, skalt tú bara siga okkum frá ein mánað frammanundan. Tað kann gerast við at senda teldupost til bokhald@sosialurin.fo ella við at ringja 341800
Tað kostar 450 krónur um ársfjórðingin at fáa Sosialin við postinum í Føroyum.
Fyritøkur, ið ynskja at tekna árshald, skulu senda ein teldupost til bokhald@sos.fo við navni og adressu. Síðani fáa tit eitt girokort sendandi.
Sosialurin í Føroyum 450 krónur
Virki í Føroyum 687 krónur
Mánadag, mikudag og Vikuskifti. Fá øll trý bløðini hjá Sosialinum borðin til virkið á útkomudegnum fyri einans kr. 687,- um ársfjórðingin.
Einaferð um mánaðin eru eykabløðini Vinnan við í mánadags-Sosialinum, og Mentan við í Vikuskiftis-Sosialinum.
Virkishald gevur somuleiðis ókeypis atgongd til internet-bløðini hjá Sosialinum (+ arkivbløð). Hoyr meir um Virkishald við at ringja til 341800 ella send teldupost til hald@sosialurin.fo


text:
Í morgin leygardagin verður seinasta umfar á skránni hjá Gentum U15 á hálvum vølli. Tað hevur hilnast so mikið væl í ár, at B68 er fremst undan seinasta umfari. Mótstøðuliðið hjá B68 er 07 Vestur, sum liggur nr. 2, og bara eitt stig aftanfyri B68.
Dysturin verður sum sagt leiktur ímorgin, har 07 Vestur hevur heimavøll í Sandavági kl. 13.00. Liðini hava leikt tvær ferðir ímóti hvørjum øðrum í ár, har 07 Vestur vann 2-0 á heimavølli, meðan B68 vann 5-3 á Toftum.
Alt árið hava B68 og 07 Vestur annars ligið lið um lið á stigatalvuni, men her í seinnu hálvu hevur 07 Vestur tapt ímóti ÍF, meðan B68 leikti javnt ímóti HB. Av tí sama, er B68 undan seinasta dystinum, eitt stig frammanfyri 07 Vestur, og tí er eisini ein javnleikur nokk hjá B68 til at vinna kappingina, meðan 07 Vestur skal vinna dystin.
Vónandi verða tað fleiri B68 fjepparar, sum leita sær vestur til Sandavágs at heppa á tær Reyðu – Koyr á B68


text:
Hornabrosma (hornabrosmuættin)
Ciliata mustela (Linné, 1758)
Stødd: Hornabrosma verður upp í 45 cm long, vanliga um 25 cm.
Dýpi: Hon er inni í taranum niður á 20 m dýpi.
Litur: Hon er myrkabrún um bakið og um síðurnar, viðhvørt næstan svørt ella reydlig, tað valdast litirnar, sum eru, har ið hon heldur til. Undir búkinum er hon ljósari, grálig.
Teinar: R1 1; R2 47-55; G 40-44.
Lýsing: Hornabrosma er langvaksin og tjúkk, minnir í skapi um brosmu. Umframt finnuna á lippuni eru tvey pør av hornum á gronini, tey ovaru eru longri. Hon hevur tvær ryggfjaðrar, tann fremra er heilt lág, tó ikki fremsti teinurin, sum er eins høgur og aftara ryggfjøður. Aftara ryggfjøður er long og javnari til hæddar. Hon er frá aftara enda á uggafjaðrunum aftur í klingruna. Uggafjaðrarnar eru stórar og avrundaðar. Búkfjaðrarnar eru smáar, men fremsti teinur er um tvær ferðir longri enn fjøðurin annars. Gotfjøðurin er frá gotinum aftur í klingruna, og sterturin er væl avrundaður. Hon hevur stutt høvd, og kjafturin røkkur aftur um eyguni. Strikan er ótýðilig og er ikki í einum. Fremra helvt bogin heilt uppyvir uggafjøðurina.
Eyðkenni: Tey fýra hornini á gronini og finnan. Hin lága, fremra ryggfjøðurin. Ongar skeggtraðrir við yvirkjaftin. Høvuðlongdin er um 19-23% av heildarlongdini.
Týdningur: Hornabrosma hevur ikki vinnuligan týdning.
da: Femtrådet havkvabbe, en: Five bearded rockling, fr: Motelle à cinq barbillons, ís: Keilubróðir, no: Femtrådet tangbrosme, tý: Fünfbärtelige Seequabbe
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Eins og nevnt aðrar staðir á hesi heimasíðu, so er katólska skøkjan IKKI kirkja Jesu Christs, men skøkjan á skarlaksreyða djórinum í opinberingsbókini, sum varð funnin drukkin av blóði teirra heilagu. Hon er full í andstygdum, falslæru, avgudadyrkan, barnamisbrúki, morði og hori. Hon er antikrists kirkja, synagoga Satans, og hevur einkiðsumhelst við sanna Christna trúgv at gera yvirhøvur. At forveksla hana við sanna Christna trúgv hevði verið ein skandala. Og tað er ikki ov grovt sagt. Tað er bara satt. Pávaveldið er tann instansur, sum síðstu 1700 árini hevur torturerað og dripið fleiri sonn Jesu Christi vitnir enn nakar annar stovnur ella vald á jørð, og ger tað enn, millum annað gjøgnum sínar loyniligu agentar, jesuittarnar.
Hvat hevur hetta við reformatiónina at gera?
ALT!
Hvussu kundu reformatørarnir annað enn tala ímóti, siga sum var, at hon er tann skøkja hon er, ALS IKKI Jesu Christi kirkja yvirhøvur, og høvd hennara sjálvastur anti-christus, og gera sum Jesus Christus býður: KOMA ÚT FRÁ HENNI?
Hesir kendu Guðs-menn søgdu pávastólin vera sætið hjá anti-christi:
Martin Luther, 1483-1546, Lutheranararnir,
Thomas Cranmer, 1489-1556, Anglikanararnir,
John Knox, 1505-1572, Skotsku Presbyterianararnir,
John Calvin, 1509-1564, Presbyterianararnir,
Roger Williams, 1603-1683, Fyrsti Baptista pastorur í Amerika,
John Wesley, 1703-1791, Metodistarnir,
Cotton Mather, 1663-1728, Congregational.
Cotton Mather segði:
Orð Guðs segði okkum frammanundan um ein anti-christ, sum mundi rísa, og í pávanum í Rom eru allir eginleikarnir hjá hesum anti-christi svaraðir á so undursaman hátt, at um nakar sum lesur skriftina ikki sær tað, tá er ein undursamur blindleiki yvir honum.
Martin Luther segði:
Pávastólurin er sætið hjá hinum sanna og veruliga anti-christi.
Í dag venda hesir kirkjurætningar blinda eygað og deyva oyrað til læruna hjá teirra grundleggjarum. Um pávastólurin var sætið hjá anti-christi í 15. øld, hví skuldu vit dittað okkum at hildið, at hann er tað øvugta í dag?
( Samanber: Fyri 100 árum síðan sóu Føroysku kvinnubrotini at sjálvur hin bítandi Edens-ormurin svimur í brennivínsfløskuni, og hon varð bannað. Í dag sita Guð-leysu reyðsokkarnir og dragdrotningarnar, sum hava yvirgivið heim mann og børn, á tingi og í D&V og smigra fyri brygging og fríari rúsdrekkasølu!!! Altso, má hvørt ættarlið brenna seg, áðrenn tey læra? )
Hvar stendur tú í mun til katólsku skøkjuna og annan falskan kristindóm, falsliga sokallaðan?


text:
Eldri myndir
Full av rørslum 3.a og 6.b
Vit í 3.a og 6.b hava í útivikuni arbeitt við rørslum í frálæruhøpi. Dentur hevur verið lagdur á at knýta danskt og støddfrøði at tí vanliga gerandisdegnum, har útgangsstøði varð tikið í tí tilfari næmingarnir hava fingið innlit í gjøgnum árið. Vit hava arbeitt út frá ymiskum læruástøði og havt uppgávur og rørsluaktivitetir út frá frálæruástøðnum. Vit hava hugsa støddfrøði og danskt út um flokshølið, har vit vildu økja um rørslur í tímunum til fyrimuns fyri innlæring, hugsavning, tað sosiala og kropsliga/kinæstetiska.


text:
Innbygt ímillum Týskland, Frakland og Belgia er lítla stórhertugadømið Luksemborg. Landið er eitt hitt ríkasta í Evropa og gitið sum altjóða fíggjarmiðdepil og skattaparadís. Meginparturin av inntøkunum eru frá tungídnaðinum og tænastuvinnuni. Hóast landið er lítið, hevur tað stóran leiklut í ES, tí at ES-dómstólurin og aðrar ES-skrivstovur era har.
Hetta lítla landið hevur í øldir verið miðdepil í Evropa. Væl vardar borgir og víggirdir býir, bygd at verja seg fyri herdeildum, ið fóru ígjøgnum landið, eru at síggja víða um.
Stórir partar av Luksemborg eru í Ardennufjøllum; landslagið har er heyggjut og skógvaksið. Ferðavinnan veksur støðugt, tí at mong fólk vilja fegin síggja óspiltu náttúruna og vøkru borgirnar og gomlu, víggirdu býirnar.
Belgia, Niðurlond og Luksemborg - eru trý fræls ríki, sum samstarva í búskaparliga felagsskapinum Beneluks, ið varð stovnaður í 1948. Samstarvið landanna millum hevur við sær, at vørur hava frítt at fara ímillum londini, hóast tey høvdu egið gjaldoyra (nú nýta øll trý londini evruna sum gjaldoyra) og egna skattaskipan. Benelukslondini eru fjølbygdastu lond í Evropa, men tey eru rík. Tungídnaðurin, t.d. kola- og stálídnaðurin, ið áður var týdningarmesta vinnan, hevur verið fyri afturgongd, men nýmótans ídnaður, ið ger lidnar vørur, og vinnugreinir í tænastuvinnuni eru komnar ístaðin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Luksemborgbýur
Vídd: 2.587 km2
Fólkatal: 487.000
Alment mál: týskt, franskt
Átrúnaður: kristindómur 96%, aðrir 4%
Stýrirlag: fólkaræði, fleirflokkaskipan
Gjaldoyra: evra


text:
Sultanríkið Oman er í landsynningshorninum á Arabianesi. Inni í landinum er alt oyðimørk við spjøddum grønum, men fram við strondini dyrka teir dadlur, granatepli, sitrónir, tubbak og hveiti. Summir bøndur halda geit, seyð og neyt. Olja er tydningarmesta útflutningsvøran.
Strondin í Oman er 1.700 km long, og fiskiskapur er týdningarmikil vinna. Teir veiða mest sardinur, tunfisk, ansjósir og fisk, ið minnir um tosk, og høgguslokk. Útróðrarmenninir nýta holaðar træbátar við leysamotori.
Í arabiskari søgn verður sagt, at ein glæsiligur býur, ið eitur Ubar, skuldi verða horvin í Suðuroman. Fornfrøðingar hava grivið út ein brunn og toftirnar av einum býi frá um 3.000 f. Kr. tætt við markið til Jemen. Summir serfrøðingar halda hetta verða horvna býin Ubar.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Muscat
Vídd: 21.460 km2
Fólkatal: 3.418.085
Alment mál: arabiskt
Átrúnaður: Ibadi muslimar 75% aðrir muslimar 25%
Stýrirlag: kongaligt einaveldi
Gjaldoyra: omanskur rial (OMR)


text:
Talan er um ein nýggjan sjúkrahúsbygning, ið verður umleið 12.000 fermetrar til støddar, og sum skal hýsa psykiatriska deplinum, somatiskum seingjarplássum, rehabilitering, burðar- og barsilsdeild og køki og kantinu. Bygningurin verður projekteraður eftir 3D modellum í einum nýggjum leisti, ið nevnist BIM. Bygningurin verður bygdur niðan fyri verandi B-bygning. Sáttmáli millum Landsverk og ráðgevarar varð undirskrivaður 26. februar 2014
Byggiharri: Landsverk Ráðgevarar: Samtakið Fareport II (Árni Winther Arkitektar, SNA, LBF og SMJ Ráðgevandi verkfrøðingar)


text:
Kathrina Skarðsá er føroyingur/dani, fødd í 1984 í Århus og búsitandi á Vesterbro í Keypmannahavn.
Hon hevur tikið bachelorprógv á Kunsthögskolan í Malmö.
Hon arbeiðir sjálvstøðugt á teknistovu í Ravnsborggade á Nørrebro saman við tíggju øðrum myndprýðarum, rithøvundum, grafikarum og fotografum.
Í 2016 vann hon kappingina millum myndprýðarar, kallað: Skriv, teckna, fortell, sum Gyldendal í Danmark og Norsk Gyldendal skipaðu fyri. Bókin, hon myndprýddi: Oddvold og Vindøen, kemur út í desember 2017.
Tekningarnar hjá henni í Míni jólabók 2017 eru tær fystu, Kathrina hevur havt á prenti.
Myndprýðing:
Mín jólabók 2017


text:
Eldførið
Bókaklubbin
- Síður: 264
- Útgávuár: 2016
- Upprunamál: enskt
- Innbinding: heft
- Rithøvundur: Sally Gardner
- Týðari: Jákup Sørensen
Ein ungur soldatur, ein fongslað prinsessa, heksir, úlvar og Deyðin ganga hond í hond í hesi framúrskarandi bókini eftir heiðurslønta rithøvundan Sally Gardner. Íblásturin til søguna hevur hon fingið úr kenda ævintýrinum hjá H. C. Andersen Eldførið.
Otto Hundebiss er hermaður og troyttur av krígnum. Hann verður særdur, men kemur undan við lívnum. Ein loyndarfullur skapningur, hálvt beist og hálvt maður, hja´lpir honum at koma fyri seg. Stutt eftir fer hann frá honum, og tað einasta, Otto hevur eftir, eru einir gamlir skógvar og nakrir terningar, sum kunnu siga honum vegin fram.
Fyri at yvirliva stjelur Otto hønir og breyð, alt meðan hann verður forfylgdur av einum løgnum manni í gráum kappa, sum kann umskapa seg til ein úlv. Otto flýggjar undan varúlvinum upp í eitt træ. Her hittir hann ta gátuføru Safire, sum er bæði djørv og hjartagóð.
Men ólukkutíð verða tey skild sundur, og frá tí løtu verður uppgávan hjá Otto greið: hann má finna Safire aftur og terningarnir skulu vísa honum veg. Skjótt er Otto vavdur inn í eina fløkju av myrkum gandi og dulsmálum, har tann lúnska Frú Surra og tann ræðandi Frúgvin av Neglini seta dagsskránna.
Otto fær vald á eldførinum og verður harri yvir úlvunum, men fer alt hetta ríkidømið at geva honum tað, hann ynskir sær mest av øllum?


text:
Heilsuundirvísing á fótbóltsvøllinum í skúlanum mennir munandi um heilsustøðuna hjá gentum
Gentur fáa lægri blóðtrýst, størri vøddar, betri javnvág og gerast sterkari, tá skúlin setur fótbóltsvenjing og heilsuundirvísing á tímatalvuna – eisini gentur, sum ongantíð hava vant fótbólt fyrr.
Tað er eitt gott hugskot at brúka bóltspøl sum venjingar- og heilsuundirvísingarhátt í fólkaskúlanum. Øll børn fáa gagn av hesum; eisini tær gentur, sum ikki eru vanar at venja kropsliga. Hetta vísir granskingarverkætlanin ”11 for Health”, sum Fróðskaparsetrið, Fólkaheilsuráðið og Fótbóltssamband Føroya hava staðið fyri. Føroyski rithøvundarnir eru: May-Britt Skoradal, Elisabeth Purkhús, Maria Hammer Olsen, Hildigunn Steinholm og Magni Mohr.
Kanningin er júst almannakunngjørd í høgtmetta vísindaliga tíðarritinum Scandinavian Journal of Medicine and Science in Sports:
Kanningin vísir, at heilsufrálæra á fótbóltsvøllinum økir vøddastyrki, vøddamassa, kropsjavnvág og lækkar blóðtrýstið. Hetta hendir hjá øllum børnum, eisini hjá t.d. gentum, sum ikki hava nakrar royndir við fótbólti, sigur Magni Mohr, verkætlanarleiðari.
Fróðskaparsetrið og Fólkaheilsuráðið hava saman við Fótbóltssambandinum kannað 400 børn í 12 føroyskum skúlum. Børnini eru úr 5. flokki og fingu í 11 vikur (2x45 minuttir) heilsuundirvísing ígjøgnum frálæru úti á fótbóltsvøllinum. Evropeiska útgávan av 11 for Health konseptinum er ment av Peter Krustrup, professara á Syddansk Universitet og Magna Mohr og er fyrr roynt í Danmark har 10.000 børn eru kannað. Eisini er ein útgáva til menningarlond gjørd, sum er koyrd í 25 londum í Afrika og Suðuramerika.
Gott fyri kropsliga heilsu, sosialan trivnað og vinskap
Kanningarnar í Danmark, Afrika og Suðuramerika vísa, at 11 for Health konseptið betrar heilsuprofilin hjá 10-12 ára gomlum børnum, betrar kognitivar førleikar og innlæring, umframt sosialan trivnað. Eisini hava vit víst, at frálæran mennir vitanina um heilsu hjá børnunum, har tey fáa betri vitan um rørslu, kost, reinføri, sálarliga heilsu og ringar vanar sum royking, rúsevni og alkohol. Í føroysku kanningini vísa vit aftrat hesum, at fótbóltssmáspøl eru inkluderandi og menna heilsuna hjá gentum við og uttan fótbóltsroyndir, sigur Magni Mohr leiðari á Deplinum fyri Heilsu- og Almannagransking og formaður í Fólkaheilsuráðnum.
Undirvísingin í 11 for Health ger eisini, at børnini í størri mun liva upp til tilmælini frá donsku Sundhedsstyrelsen, sum vit í Føroyum rætta okkum eftir, við 3 ferðir 30 minuttir av intensari venjing m vikuna, umframt danska fólkaskúlareformin, sum krevur dagliga rørslu í skúlanum.
Vit hava ígjøgnum alt verkætlanar tíðarskeiðið samskiftð við Mentamálaráðið og arbeiða nú við, at fáa konseptið innført í øllum skúlum skjótast gjørligt sigur Magni Mohr, sum staðfestir, at vit nú hava eitt konkret boð uppá heilsuundirvísing í Fólkaskúlanum, sum virkar fyri bæði gentur og dreingir; eisini teimum, sum ikki hava royndir við ítrótti.
Fleiri børn skulu upp í felagsítrótt
Granskararnir í verkætlanini vóna, at 11 for Health og líknandi skúlaítróttarkonsept kunnu vera við til at kveikja børn at vera virkin í og uttanfyri skúlan. At vera virkin í felagsítrótti er ikki bara mennandi fyri kropsligu heilsuna hjá børnunum, men mennir eisini teirra sosialu og sálarligu førleikar.
Í Danmark er 11 for Health í løtuni við at byrja í 600 nýggjum skúlum, sum merkir at 30.000 næmingar í aldrinum 10-12 ár fáa heilsuundirvísing ígjøgnum fótbóltsspæl í tímatalvuna í 2020.
FAKTABOKS: 11 for Health Faroe Islands
Børnini í kanningini vóru gentur og dreingir í aldrinum 10-12 ár í 12 føroyskum skúlum. Tey vóru deild tilvildarliga í ein interventiónsbólk (292 næmingar í 9 skúlum) og ein kontrollbólk (100 næmingar í 3 skúlum).
Í interventiónsbólkinum fingu børnini heilsuundirvísing ígjøgnum fótbóltsspæl í 45 minuttir tvær ferðir um vikuna í 11. vikur. Effektin av heilsuundirvísing og fótbóltsspæli var:
Tað systoliska blóðtrýstið fall við 6 mmHg samanborið við kontrollbólkin
Vøddamassin vaks við 400 g samanborið við kontrollbólkin
Kropsjavnvágin betraðist við 1.5 sekundum samanborið við kontrollbólkin
Lopslongdin øktist við 10 cm samanborið við kontrollbólkin
Kanningin staðfestir, at fótbóltsvenjing tvinna saman við heilsuundirvísing er vælegnað til at betra um heilsustøðuna hjá 10-12 ára gomlum skúlabørnum og gevur eitt gott grundalag til tíðliga at fyribyrgja lívstílssjúkum.
Genturnar í kanningini betraðu systoliskt og miðalblóðtrýst, vøddamassa, styrki og kropsjavnvág. Henda framgongd var eisini til staðar hjá umleið 90% av gentunum, sum ikki høvdu royndir við fótbólti áðrenn verkætlanina.
Kanningin varð framd við stuðli frá Fólkaheilsuráðnum, Fótbóltssambandinum, DBU og granskingareindini hjá FIFA, F-MARC.
Greinin kann lesast her:
Video um kanningina er her: https://www.youtube.com/watch?v=f-4GG_i236M
FAKTABOKS: ’Hvat er 11 for Health’
11 for Health er eitt 11 vikurs frálæruskeið í heilsu á fótbóltsvøllinum, har børnini venja, spæla og læra.
Verkætlanin byrjaði í 2009 í Afrika, har fótbóltsvenjing varð tvinnað saman við frálæru um reinføri, HIV, malaria og tað at drekka reint vatn.
Í evropeisku útgávuni eru heilsuboðini serstakliga sosialur trivnaður og fyribyrging av lívsstílssjúkum.
Dentur er lagdur á smáspøl 3 ímóti 3 á smáum vallum.
Smáspøl eru motiverandi og inkluderandi, tí øll børn eru við og hava nógvar bóltnertingar.
Smáspøl geva høgan intensitet og menna tískil konditión, beinagrindsheilsu og fleiri aðrar heilsutættir.
Samstundis mennist sosialur trivnaður, m.a. við at brúka ”rósu-makkarar” har børnini skulu rósa hvørjum øðrum tvey og tvey.
Venjingin og frálæran verður framd av lærarum í fólkaskúlanum, sum hava tikið skeið í 11 for Health. Frálæran er stýrd via neyvan undirvísingarmanual.
Samband:
Magni Mohr; magnim@setur.fo; 292270
Grein í altjóða tíðarritið.pdf


text:
Orð: Levi Joensen
Lag: Torkil Mørkøre
1. Fram mót Himli, fram mót Himli –
kæra sál, sum Jesus fann,
tað er leiðin, sum ber lukku,
um so tár av kinnum rann.
Niðurlag: Føgru portur, føgru portur,
standa opin, standa opin.
Múrar glitra har í jaspis
fyri tær, sum Kristus vann.
2. Songur ljómar, songur ljómar
út um lívsins føgru dyr,
út um føgru, føgru múrar
av smaragdum og safir.
3. Í Guds hásæti og Lambsins
situr lívsins Harri hátt.
Hann, sum stríddi her á krossi,
fær nú heiður, dýrd og mátt.
4. Øll tey frelstu, sum vit sakna,
eru í tí fagra stað.
Skjótt úr øllum ættum gudsbørn
skulu savnast har ein dag.


text:
Í fótbólti eitur tað 12. maður (kvinna). Í hondbólti eitur tað enn fjepparafelag, men kundi itið áttandi maður (kvinna). Spurningurin er, um ikki onkur í VÍF ella onkur vestmenningur skal savna ella stovna eitt fjepparafelag. Vit vestmenningar saðla ikki sama dag, sum vit ríða og koma vit ikki í dag, so koma vit í morgin. Hatta hava vit hoyrt so ofta. Men í mongum førum er tað so, sum orðafellið sigur, eisini í hondbóltshøpi. Ov fá fólk møta upp til avgerandi dystir, og tað kann kosta.
Vit eru øll har til hálvfinalurnar. Vit eru uppaftur fleiri til finalurnar. Men vit eru mangan ov fá til at fáa liðini fram til hesar hálvfinalur og finalur. Tað kann kosta og tað kostar viðhvørt. At bara fáir áskoðarar møta upp til avgerandi dystir kann samanberast við ein professara, sum hevur fyrireikað seg til ein fyrilestur í ein mánaða og bara tvey fólk møta upp at lurta eftir fyrilestrinum.
Eg var til dyst í høllini á Hálsi í gjárkvøldið millum Neistan og H71. Fullsett høll, næstan sum til eina hálvfinalu. Helvt um helvt viðhaldsfólk hjá Neistanum og H71. Vit sóu í KVF í kvøld dystin millum TEAM Klaksvík og StÍF. Proppfull høll. Maður og kvinna við børnum at hyggja at heimaliðinum.
Er ikki onkur eldsál í okkara hondbóltsbygd, sum vil leggja eitt sindur av lív og sál í at eggja fólkinum at koma í høllina at stuðla okkara leikarum. Kanska stovna eitt fjepparafelag. Áttandi vestmenningurin!


text:
What’s all the fuzz about?
Vinir og kenningar spyrja meg ofta hvat meiningin er við einum ateistafelagið. Hví eksisterar Gudloysi? Spurningurin er púrasta skilligur. Eg ivist ikki í at nógv fólk síggja felagið Gudloysi sum okkurt slag av hatiklubba.
Í Føroyum er orðið “Ateist” veruliga eitt skeldsorð, og tað er ein stórur trupulleiki, serliga hjá einum sum identifiserar seg við júst tí orðinum. Ateisma er jú bara “ótrúgv” á ein ella fleiri Gudar. Og tað er ótrúligt at tað skal vera eitt problem.
Men tað er tað.
Og her síggja vit longu hví okkum tørvar eitt ateistafelag sum Gudloysi.
Eg veit ikki hvussu ofta eg havi hoyrt fólk sagt “Hasir ATEISTARNIR” við sama tónalagið sum vissi “ateist” var býtt um við “terrorist” ella “satanist”. Tað er harmiligt at hetta orðið skal hava so nógva negativa baggasju. Men tað kann broytast.
Tað er væl møguligt at neutralisera eitt orð, men tað er ikki lætt. Tað ljóðar eitt sindur ummvent, men eftir mínari meining er tann effektivasti mátin tann, at:
Koma úr skápinum!
Og nú má eg líka bakka eitt sindur. Man skal sjálvandi ikki koma úr skápinum um man hevði verið útihýstur av familjuni, ella um man hevði mist arbeiði ella líknandi, men eg rokni ikki við at tað er eitt problem hjá teimum flestu.
Um man kann kalla seg ateist, so er eitt at gera, tað er at melda seg inn í Gudloysi.
Fyri at taka saman um aftur. Gudloysi vísir at tú sum ateist ikki ert einsamallur, og felagsskapurin gevur legitimitet til ein holdning, sum ellars hevur verið offur fyri eina ordans heksajakt.
Sum Lobbygruppa
Um man heldur at religión fyllir ov nógv í Politikki, so hoyrist man betur um man sigur tað synkront saman við fleiri øðrum.
Gudloysi er egentliga politiskt óheft, men vit kunnu td. semjast um at religión ikki hoyrir heima á tinginum.
Tess fleiri limir felagsskapurin hevur, tess fleiri kreftir eru at siga frá tá vit síggja religiøsa diskriminasjón, favoritisering ella líknandi.
Vælgerandi Ateistar
Ateistar gera annað enn at eta børn. Vælgerandi arbeiði er ein prioritetur hjá mær, og ein felagsskapur sum Gudloysi er perfektur til at samskipa vælgerandi tiltøk hjá teimum sum tíma tað.
Um eg var kongur, so hevði tað verið vigtigt at skipa fyri minst einum stórum tiltakið um árið.
Men alt er til fánýtis uttan limir, og Gudloysi er ikki ein lukkaður klubbi.
So um tú lesir hesa blogguna, og tú ikki heldur at nakar gud er til, melda teg so til felagsskapin beint nú.
Merki: ateisma, ateistafelag, Jákup Lützen, vælgerandi


text:
FM finalan í Counter-Strike 2017
24.05.2017
#counter-strike #cs:go #Esport
Komandi leygardag skipa esport.fo og Vodafone fyri finaluumfarið í FM í Counter-Strike Global Offensive í SMS í Havn. Fýra tey bestu liðini úr undankappingunum, ið hava verið seinastu mánaðirnar, kappast um meistaraheitið.
- Áhugin er vaksandi fyri hesum kappingum, sigur Rúni Winther Johnsen, ið stendur fyri Esport.fo. Til kappingina í fjør luttóku 100 spælarar og hesuferð vóru 130 spælarar við. So áhugin er størri, vinningarnir eru størri, og nú fáa bestu leikararnir so eisini møguleikan at sleppa við til norðurlendska kappingin, ið kann vera ein lopfjøl til størri altjóða kappingar.
FM finalan verður á Torginum í SMS kl. 14.00
, har øll eru vælkomin at fylgja við. Eisini verður stroymað beinleiðis á vodafone.fo
og esport.fo
. Vinningar vera latnir fyri meira enn 25.000 kr.
Eitt av luttakandi liðunum er StoleYourGlory, ið vann FM í fjør. Teir hava góðar vónir til kappingina. Ein av teimum fimm leikarunum á liðinum er Herman Joensen, ið hevur spælt áleið 3000 tímar av Counter-Strike GO seinastu 2 árini.
- Besta fyrireikingin er at spæla nógv saman, sigur Hermann. Í Counter-Strike GO snýr tað seg um millisekund og skjótar reaktiónir, so tað er týdningarmikið at vita hvussu liðfelagarnir hugsa, tí tað er ikki altíð tíð til at tosa saman.
Altjóða ambitiónir
Eftir FM finaluna verður eitt úrvalslið sett saman av bestu leikarunum. Hesir koma at royna seg í norðurlendsku kappingini King of Nordic, har teir sita á Vodafone í Føroyum og kappast ímóti hinum norðurlondunum á netinum. Kappingin er í 10 umførum, og til hvønn dyst fylgja áleið 4000-6000 áskoðarar við beinleiðis á netinum.
Høvuðsstuðul í FM kappingini er Vodafone, ið stendur fyri netuppseting, veiting av servarum og øllum tí tekniska. Harafturat verður kappingin eisini stuðlað av SMS
, Expert
og Atlantic Airways
.
Esportur vaksandi í Føroyum
Esportur er vaksandi í Føroyum við fleiri hundrað spælarum online hvørja viku, og bestu spælararnir eru heimsstjørnur. Ein av teimum fremstu er 23 ára gamli føroyingurin Johan Sundstein, sum undir nøvnunum Big Daddy og nú N0tail hevur fingið altjóða viðurkenning í spælinum Dota 2, har hann hevur vunnið meira enn 8
milliónir krónur tilsamans í 83 kappingum.
Telduspæl á høgum støði er sosialt, fremur reaktiónsevnini, økir um samstarvsevnini og er eitt bindilið til ein altjóða heim. Í Føroyum savnast hundraðtals spælarar á føroysku servarunum hvørja viku, og nú hava føroyingar hug at bjóða umheiminum av.
Esport.fo hevur sett á stovn eina føroyska Counter Strike Global Offensive kapping við tveimum bólkum. Seks tey bestu liðni spæla í A-bólkinum, meðan B-bólkurin er ein opin bólkur, har øll kunnu spæla í við. Tvey tey fremstu liðini í B-bólkinum flyta upp í A-bólkin, har tey bæði aftastu flyta niður í B-bólkin. FM finalan er so endabresturin í A-bólkinum.
Kelda: www.esportsearnings.com


text:
Springari er ikki føroyskur gerandismatur
Dan Klein --- 13.09.2018 - 08:21
Fyrr í vikuni vórðu 200 springarar hildnir til í Hvalvík, og nógv kjak hevur tikið seg upp um hettar.
Eg havi lagt til merkis, at nógv argumentera
við, hvørt tað er gomul siðvenja ella ikki at drepa springarar og eta
springaratvøst.
Tað haldi eg ikki, at tað er, men tað hevur sum so onki við sakina at gera.
Vit tilskila okkum ikki rætt at drepa grind, tí tað er
gomul siðvenja, men tí at grind og spik altíð hevur verið og enn er ein týðandi
partur av okkara føðslugrundarlagi, og tí vit tilskila okkum rætt til at
gagnnýta alt tilfeingið í okkara havøki, bara tað verður gjørt burðardygt og
við atliti til djóravælferðina.
Neyvt sum tá danir eta grís. Teir gera tað ikki fyri at halda gamla siðvenju og
matmentan í hevd, men tí teir eru svangir og dáma fleskasteik og medistara.
Við springarum er øðrvísi, haldi eg. Í fyrsta lagi, tí tað tykist ikki, sum
nakar reiðiliga veit, hvussu stovnurin er fyri - tann óvissan eigur einsamøll
at gera, at vit ikki drepa springarar, fyrr enn vit hava fulla vissu fyri, at
stovnurin er væl fyri. Og í øðrum lagi, tí springaratvøst ikki er og ongantíð
hevur verið ein týðandi partur av føðslugrundarlagnum hjá føroyingum. Sjálvur
eri eg ongantíð í lívinum boðin til borðs at eta springaratvøst og havi
ongantíð smakkað tað, so føroyskur gerandiskostur er tað ikki.
Hvussu vit bera okkum at mótvegis Sea Shepherd og neiligari útlendskari
lobbbyismu annars, tað er ein heilt annar spurningur. Tann herðferðin rínir
bara við meg, um hon dokumenterar, at vit gera okkum inn á hóttar djórastovnar,
ella at vit ikki hava virðing fyri djóravælferðini.
Ingolf S. Olsen
Tjóðveldi, framsøgumaður í fiskivinnumálum


text:
21. mars 2002Nr. 24
Kunngerð
um
flutnings- og ferðaendurgjald til sjúklingar innanoyggja
Við heimild í §§ 7 og 8 í løgtingslóg nr. 89 frá 4. juni 1996 um Sjúkrahúsverk Føroya hevur landsstýrið ásett:
§ 1. Sjúkrahúsverkinum er heimilað at veita flutnings- ella ferðaendurgjald eftir reglum í hesi kunngerð til persónar, ið hava rætt til fríar veitingar sambært sjúkrahúslógini.
Stk. 2. Flutnings- ella ferðaendurgjald verður veitt í samband við flutning millum bústað ella uppihaldsstað og viðgerðarstaðið.
Stk. 3. Flutningur skal fara fram við tí eftir umstøðunum bíligasta, fullgóða flutningsfari.
§ 2. Flutningur við sjúkrabili ella øðrum flutningsfari verður veittur persónum, har støðan ger flutning neyðugan.
Stk. 2. Val av flutningsfari skal gerast í samráð við sjúkrahúsverkið.
§ 3. Endurgjald fyri ferðaútreiðslur verður latið fyri útreiðslur størri enn 800 kr. í einum kallendaraári.
Stk. 2. Endurgjald verður veitt fyri ferðing við almennum flutningsfari ella samsvarandi upphædd.
§ 4. Heimild er at veita sjúklingum undir 18 ár endurgjald fyri fylgjara eftir § 3.
§ 5. Avgerðir tiknar sambært hesi kunngerð kunnu kærast til landsstýrisstýrismannin innan 4 vikur aftaná, at viðkomandi hevur fingið boð um avgerðina.
§ 6. Henda kunngerð kemur í gildi dagin eftir, at hon er kunngjørd.
Almanna- og heilsumálastýrið, 21.mars 2002
Sámal Petur í Grund, (sign.)
landsstýrismaður
/Turid Arge, (sign.)


text:
Sunnudagin kemur ferðamannaskipið Ocean Endeavour á Vág. Ocean Endeavour er 137 m. langt og hevur pláss fyri 300-450 ferðafólkum. Manningin telur 124 fólk.
Evni: Vágs Havn
Seglskipið Tecla á Vági
Summarið er tíðin, har føroyskar havnir eisini fáa fleiri spennandi vitjanir, soleiðis eisini við Vágs Havn. Í dag vitjar seglskipið Tecla á Vági.
Ekspeditionsskipið Polarfront á Vág
Polarfront er eitt kent søguríkt veðurskip, sum í árunum frá miðskeiðis í 1970unum fram til 2010 var partur av veðurtænastuni hjá Norska Meteorologiska Instituttinum. Skipið hevur síðan 2017 verið á fronskum hondum og hevur siglt sum ekspeditiónsskip í Norðuratlantshavið.
Seinnapartin Flaggdagin kemur skipið á Vág, har tað liggur til tórsdagin, tá leiðin gongur til Havnar.
Vatnveitingin á havnarlagnum endurnýggja
Tekniska toymið hjá Vágs kommunu hevur seinastu vikuna arbeitt við at liðugtgera endurnýggjanina av vatnveitingini á havnarlagnum. Hetta hevur í styttri tíðarskeið um vikuskifti ávirkað nakrar av brúkarunum í kommununi; og skuldi hetta nú verið komið í rætt lag.
Móttøka tá Nýborg kom á Vág
Dennis Holm, borgarstjóri, bjóðaði Nýborg vælkomna til Vágs seinnapartin.
Dagurin í dag er ein góður dagur – ein stórur dagur – og vónandi eisini ein dagur, sum okur fara at minnast aftur á sum ein nýggj byrjan her í Vági.


text:
Orð og lag: Eyðun Nolsøe
Viðmerking: Í 2011 skrivaði Fótbóltssamband Føroya út kapping um at gera nýggjan sang til føroyska landsliðið og vinnarin gjørdist “Saman mót sigrinum”.
1. Her búgva garpar og vænastu sprund
Virka og leita til ástar á fund
Tá fløggini veittra um vøllir og lond
Hjørtuni banka á brimbardu strond
Niðurlag: Viljin í verki
At umboða Merkið
Landið og fólkið á klettunum býr
Við styrki og megi
Huga og gleði
Saman mót sigrinum byggja vit brýr
2. Fuglur og fiskur, seyður og neyt
Stimbra hvønn vødda á ítróttarbreyt
So fagnið og gleðist hvør livandi sál
Tá okkara leikarar røkka á mál
3. Við ítróttaranda og vinnaraglóð
Brennur í barmi at verja vár tjóð
So manna við garðin um tykkara verk
Saman um vøllin tá standa vit sterk


text:
Hekkla klokkur – Bindifestivalur 2016
Verkstova 1.18 Hekkla klokkur
Tíð: Hósdag, 14. april 2016, kl. 14.00-17.00
Stað: Í stovunni hjá Elisabeth hjá Dan 22
Henda verkstova fyri víðarikomin og undirvísari er Elin Kristin ÍS
Til hesa verkstovuna er neyðugt at duga at hekkla – duga grundteknikkirnar innan hekkling.
Hekklaðar klokkur einsamallar ella ein hekkla ljósketa við klokkum er hugnalig og fjálg myrku vetrarkvøldini. Eisini er tað eitt frálíkt gávuhugskot.
At hava við:
1,5-2.5 hekklinál og skriviamboð.
Ynskir tú at keypa eyka tógv, formar og ljósketu til klokkurnar, so er prísurin:
- Tógv 65 kr 100 gr
- 5 flamingo klokkur 50 kr
- Ljósketa 60 kr.
Eg undirvísi á enskum
…..skilji væl danskt og føroyskt, men
dugi illa at tosa tað.


text:
Ari av Rana
11.12.2017 - 16:24
Tíðindi > Samfelag & Politikkur > Samferðsla
Partafelagið Eystur- og Sandoyartunlar skrivar á facebookvanga sínum, at arbeiði at gera Eysturoyartunnilin gongur væl. Í síðstu viku vórðu sprongdar 28 metrar á Hvítanesi og 20 metrar á Strondum.
Harumframt er fyrsti brunnurin nú gjørdur liðugur á Hvítanesi, og áleið helvtin av rundkoyringini er liðugt gjørt.
Teinurin frá rundkoyringini til Strendur er liðugt sprongdur, og samstundis sum rundkoyringini verður liðugt gjørd, verður byrja at bora móti Rókini og Hvítanesi.
Tað gongur eisini væl at koma niður á teir -187 metrarnar, har tunnilin er djúpast. Tunnilin á Hvítanesi er nú komin niður á -52,5 metrar, meðan rundkoyringin er á -71,9 metrar.
Samanlagt eru nú boraðar 3107 metrar. 1482 metrar eru boraðar á Hvítanesi, og 1625 metrar á Strondum.


text:
Heim » Vørur
Vørur
Vís alt 2. veraldarbardagi 2. veraldarbardagi/Stalingrad Afrika AIDS angist appilsingulur krabbi at sova at vaksa upp at vaska sær autisma bamsa barnaarbeiði barnabókmentir barnaheim barnakrimi barnhermenn barnsburður baðiland Beinta bilar bindibók bláur faktakrabbi bláur krabbi blæa brotsgerðir brotsverk bundinskapur bygdasøga bátar bíbliusøga Bókarøð fantasy bókmentir bókstavirnir børn detektivstovan deyði Djór djóraljóð dreingir dreki dreygar Dísa dýr dýraungar einsemi elting emil í lønnibergi endurminning Enja etingarólag eydna facebook faktabók faktakrabbi familja fantasi fantasy ferðast ferðasøga ferðavinna ferðir ferðsla fiskur Flekk flóttafólk flóttar foreldraleys forelskilsi fornfrøði fosturbarn foto frælsi frælsisrørsla frøkun ignora fuglar fuglur furða fátækdømi fátækradømi Fívil fótbóltur Føringasøga Føroyar føroysk faktabók føstulávint føðing føðingardagur gandur gentufótbóltur gentur gerandissøga Gladiatordrongurin gladiatorur gomul gráur krabbi grønur krabbi gulur krabbi gávueskja gávur gøtubørn happing Harry Potter harðskapur hatur hav heilin heilsa heim heima heimadýr heimloysi heimspeki heimssøga heks heksir Hervilgi Henry Herviligi Henry hevnd HIV hjálpsemi hjúnaskilnaður holocaust hugflog hughygni hugo huldukona hungur hungursleikirnir hár indiánar internet islam john blake jól jólaboðskapurin jólabók jólamaður jødahatur jødatýning kanin kelidýr kenslur Kepler62 kjarnorka klassikari klemm kommunisma krabbabók Krabbabøkur krabbi krimi kroppur kroppurin krossorð krígg kríggj krógva og blunda kvæði kyn kynsligur ágangur kynslív kærleiki kærleiki og vinalag landnám leiku lilla krabbi list Listdetektivarnir litir litur ljóð lond longsul loyndarmál loyndarmálið loynidómur lundar lundi lærarar lættlesibók lívssøga lús lýs mafia Maggi mamma Mamma Mu Mannajagstrarin mannarættindi matstikni matur meiningsloysi messi mindfulness mistrivnaður mjólk morð Mosambik mumi mumidalur mumitrøll mumiur myndir myrkaræðsla mállæra narnia natúruvernd nelson mandela nethapping njósning náttúra Nýggjastu Nýggjastu Flekk Pappbók ormvera orð orðabók Pax Pettson og Findus petur kanin pinkulingur pippi pixi pottavenjing prumpa pápar pátrúgv rannsóknir raska reality show reyður krabbi ritverk robin hood rokkur Ronaldo rættindi ræðusøga rím Róm rómverjaríkið rúmdin rúsdrekka sagnir saknur samanhald sangir sangur/tónleikur science fiction serligan tørv seyður sjálvmorð sjálvsálit og sjálvsvirði sjórænari sjósavn sjúka skap skemt skilnaður skip skipslív skordýr skrímsl skóg skúlabyrjan skúlating skúli slatur snið snurliklútur sodningarleiðin songartíð sorg sosialir førleikar spenningur spæl spøkilsi ST stavraðið steinøld stríðsítrótt stuttsøgur stúran sutta suðurafrika svik systkin sálarsjúka søga søgn tarzan tekna teknirøð teknisøga telda teldukjatt telduspæl tenn Teseus tolsemi Toron tryggleiki trælahald trælir trælur trøll Tsatsiki tunglyndi Turbo tíðindi tónleikur tøl uggi undirvísing undur ungdómslív uppgávur uppskriftir uppvøkstur vampýrur vespa veður vikudagar vinalag vinir vinkonur vitello við hús viðarlund vættrar vættur víkingar víkingatíð vísindaskaldskapur William Wenton yrking yrkingar yvirtrúgv zombie Álvur Ákason Øssur og Maria árstíðir átrúnaður ættarsøga ættleiðing ævintýr í skúla ítriv ítrótt óhugni órættvísi øvund øvundsjúka øðrvísi úr mosakulluni
-
13 í longsli
67,00 kr
Spar 20,00 kr
-
22 Places
175,00 kr
Spar 20,00 kr
- 7 dagar í helviti 122,00 kr
-
Á garðinum
22,00 kr
Spar 2,00 kr
-
Á spæliplássinum
23,00 kr
Spar 2,00 kr
-
Á, sum Panama er vakurt
67,00 kr
Spar 5,00 kr
-
Abbin og úlvarnir
120,00 kr
Spar 28,00 kr
-
Áh Óh
68,00 kr
Spar 8,00 kr
-
Áh Óh - Mánin
68,00 kr
Spar 11,00 kr
-
Aladdin og gandalampan
52,00 kr
Spar 5,00 kr
-
Alda
120,00 kr
Spar 25,00 kr
-
Alex Dogboy
117,00 kr
Spar 20,00 kr
-
Allarbesti vinurin
84,00 kr
Spar 11,00 kr
-
Alt um Petur
66,00 kr
Spar 9,00 kr
-
Alt, sum telur
140,00 kr
Spar 19,00 kr
-
Alvi fintar
64,00 kr
Spar 4,00 kr
-
Alvi móti Jákupi
62,00 kr
Spar 6,00 kr
-
Alvi og Messi
62,00 kr
Spar 6,00 kr
-
Alvi skorar
64,00 kr
Spar 4,00 kr
-
Álvur Ákason - Tríggjar tær fyrstu søgurnar
125,00 kr
Spar 23,00 kr
-
Álvur Ákason og vinir hansara
132,00 kr
Spar 17,00 kr
-
Amanda
67,00 kr
Spar 5,00 kr
-
Andafjakkari
62,00 kr
Spar 5,00 kr
-
Andin bankar uppá
60,00 kr
Spar 4,00 kr
-
Anna á Grønafløtti
90,00 kr
Spar 8,00 kr


text:
Eg var altíð køld, hevði astma, eksem og ovurviðkvæmi
Orsøkin til at eg fór í viðgerð hjá Heilsustovuni Harmony var, at eg hevði m.a.
ovurviðkvæmi.
Frá barnsbeini av havi eg havt ovurviðkvæmi fyri húsdjórum, grasi/pollen, støvmidum o.a. Eg var líka ring alt árið. Hetta hevði við sær, at eg ofta gekk og njósaði, hevði skriða í eygunum og var illa til passar. Ofta kom hetta knappliga og uttan nakra ávaring og vardi sum oftast restina av degnum. Tað kundi tí vera trupult at leggja ætlanir fyri dagin og av og á mátti eg eisini fara heim úr arbeiði. Sum eina roynd at halda útbrotunum niðri, tók eg antihistamin, um eg væntaði at blíva ovurviðkvom.
Astma
Mær hevur altíð dámt væl at íðka ítrótt, men havi tíanverri havt trupuleikar av astma. Eg havi tí veri bundin av at tikið heilivág, áðrenn hvørja venjing og kapping.
Eksem
Eg hevði fingið staðfest, at eg var fongd við barnaeksem (Atopisk dermatitis). Í mong ár helt eg hetta niðri við hormonsalvu. Hetta lætti nakað um, men eg bleiv ongantíð frísk.
Kropshiti
Meginpartin av tíðini føldi eg meg kalda, hóast eg var væl ílætin. Um summari kláraði eg ikki at vera uttandura uttan at røra meg, hóast tey, eg var saman við, kundu sita og njóta góða veðrið.
Tá eg kom heim eftir venjing føldi eg meg ofta kalda inn á bein. Tað tók ofta langa tíð, áðrenn eg fekk hita aftur í kroppin.
Eg fekk hesar viðgerðir á Harmony
Eftir fyrstu kanningina á Harmony, fekk eg staðfest, at nøkur gøgn ikki virkaðu heilt sum tey skuldu. Ikki óvæntað var tað serliga lunguni, ið ikki virkaðu nóg væl.
Eg fekk síðani niðanfyristandandi viðgerðir/vegleiðingar:
– Urtir
– Akupunktur
– Súgvikoppar
– Kostvegleiðing
– og eg broytti kostvanar.
Støðan nú
Eg merkti skjótt bata, eftir at eg byrjaði í viðgerð, í september 2009, og legði kostvanarnar um. Nú gott og væl hálvt ár aftaná, havi eg ikki havt ampa av ovurviðkvæmi. Tað, ið var hildið at vera eksem, er burtur. Kroppurin følist heitari og eg havi ongar trupuleikar av astma, hóast eg venji harðan ítrótt. Síðani eg byrjaði viðgerðina, hevur ongantíð veri neyðugt at taka astma heilivág ella antihistamin.
Hvussu støðan verður við gras/pollen allergi, veit eg av góðum grundum ikki enn, men higartil havi eg einki merkt.
Úrslitini av viðgerðini og broyttu kostvanunum hava havt eina sera jaliga ávirkan á meg. Har, sum eg fyrr ofta gekk og njósaði, hevði skriða í eygunum og var køld og illa til passar, er tað nú ikki ein trupuleiki longur.
Afturlítandi kann eg nokk siga, at henda broyting hevur givið mær hægri lívsgóðsku.
Rannvá Hansen
Fjalsvegur 6
FO-350 Vestmanna
Teldupost: rannvah@post.olivant.fo


text:
Lilian Clementsen
Flogbóltur er eitt spæl, ið krevur ávísan bóltførleika, áðrenn tað verður stuttligt at spæla. Tí hevur ikki verið so lætt at fáa børn at taka hesa ítróttagrein til sín. Men við Kidsvolley byggir tú spakuliga víðari á teir førleikar, børnini longu hava, tá tey byrja.
Tað, sum eyðkennir Kidsvolley er, at børnini skulu hava tað stuttligt, og at tey røra seg nógv.
Spælið er býtt upp í ”level’s” frá level 0 til 5. Í level 0 krevst bert, at børnini duga at lofta og kasta. Tá børnini duga level 0 til fulnar, kunnu tey byrja at venja nýggjar førleikar, so tey kunnu flyta upp á hægri level, og soleiðis verður hildið fram til level 5.
Øll áhugað yvir skúlaaldur kunnu vera við
Her hjá okkum hava vit venjing fyri børn frá 1. flokki og uppeftir.
Týsdag venja 3., 4., 5., 6. og 7. flokkur kl.16.30-17.30 og 1.og 2.flokkur kl.17.30-18.30.
Tey elstu frá 8. og uppeftir venja kl.19.30-21 og tá kunnu vaksin eisini vera við.
Hósdag venja 5., 6. og 7.flokkur kl. 16.30-17.30.
Bestu umstøður í landinum
Tað hevur verið stór undirtøka at luttaka øll árini vit hava havt venjing. Nú, síðani vit hava fingið nýggja ítróttarhøll, eru umstøðurnar til flogbólt tær bestu, sum finnast í landinum. So allar fortreytir eru tipp topp.
Vit eru til kappingar nakrar ferðir um árið. Tær eru ymsastaðni kring landið. Foreldur hava verið sera røsk at luttaka, tá vit hava verið til kappingar. Tey mugu ofta koyra børnini aftur og fram, og summi gera sær eina familjuútferð, tá vit spæla eitt nú í Klaksvík.
Annars hava vit havt venjingarlegu í fjør fyri tey elstu. Vit fingu vitjan av Fleyr úr Havn og vit gistu í Virkinum saman við teimum. Tá vóru fleiri av foreldrunum eisini røsk at hjálpa til við at taka sær av matgerð og øðrum.
Fyri øll
Vit vilja gjarna, at øll børn skulu kenna seg væl at koma til venjing. Eisini um man ikki er so stinnur við bóltinum. Men hinvegin vilja vit eisini geva teimum, sum eru evnarík, møguleika at menna seg. So vit royna at skipa venjingina, so at øll skulu fáa avbjóðing, á tí støði tey eru á.


text:
Mayday mayday
Politikkur30-10-2017 - 18:39 - Jóanis Nielsen
Seinastu 2 árini hava vit sum ongantíð áður dagliga hoyrt neyðarróp og ávaringar frá fiskivinnuni. Reiðaríir, aktørar í fiskivinnuni, fakfeløg, vinnulívsráðið í Klaksvík og onnur hava rópt varskó og ávara landsstýrismannin og samgonguna um fyriliggjandi uppskot um fiskivinnuna. Lívsgrundarlag teirra er hótt.
Landstýrismaðurin skilir ikki álvaran
Hetta er sera álvarsamt og er helst eindømi í Føroya søgu. Skilir landsstýrismaðurin og blóðreyða samgongan veruliga ikki álvaran ?? Tað tykist sum landsstýrismaðurin hevur sett sær okkurt fyri í høvdinum og arbeiðir við skýklaffum fyri eyguni.
Totali og optimali ynskidreymurin
Verður arbeitt fram ímóti ynskidreyminum um tað totala landsreiðaríið, ella hvussu? Allar ávaringar verða kveistraðar til síðis og lítisgjørdar. Neyðarrópini verða als ikki tikin í álvara. Landstýrismaðurin og samgongan tykjast halda seg vita best.
Søren Kierkegaard segði á sinni, at fjøldin er býtt. Landstýrismaðurin í fiskivinnumálum og samgongan saman við ørindasveinum teirra uppføra seg sum tey meina, at okkara fólk í høvuðsvinnuni eru býtt. Er ætlanin at lumpa og lirka hetta ígjøgnum við minst møguligum meiriluta ?
Kaos
Hvussu leingi skal Føroya fólk og okkara høvuðsvinna standa model til henda fullkomna ruðuleika, hurlivasa, sum valdar á økinum nú. Av 30 hoyringssvarum mótmæltu 29 nýskipanaruppskotinum. Hvussu leingi skal okkara høvuðsvinna og Føroya fólk haldast í óvissu. Er tíðin ikki komin hartil, at samgongan eigur at kasta handklæðið í ringin og viðurkenna, at hetta uppskotið er óbrúkiligt og ber ikki á mál ?
Reyði tráðurin er, at Alt er óvist.
Tað sum gongur aftur allastaðni er, at fiskivinnan veit ikki, hvat fer at henda. Lívsgrundarlag teirra er hótt. Alt er óvist og landsstýrismaðurin er sum oftast ikki førur fyri at geva nakað greitt svar uppá spurningar. Nógvar undanførslur og onnur hava misskilt hann. Ein meistari í at snúgva sær. Tað skal vera løgið, um vinnunevndin fær nakað greitt svar uppá sínar spurningar. Fá hava higartil fingið nakað greitt svar frá landstýrismanninum.
Flotin verður við hesum uppskotinum ikki endurnýggjaður. Øll menning steðgar og vit fara at síggja fleiri og fleiri gomul skip og útslitnar dangur, sum verða keyptar ella leigaðar higar við løtuvinningi og spekulatión fyri eyga. Uppskotið fer ikki at geva varandi nýggjar aktørar í fiskivinnuna, tí ongin fer at hava hug til tað. Harafturímóti fáa vit helst onkrar stuttskygdar spekulantar.
Ongin skal tjena pengar
Alt uppskotið hjá landstýrismanninum er bygt á, at fiskivinnan skal ikki tjena ov nógvar pengar. Tað skal helst bara akkurát mala runt. Vit kunnu eisini kalla tað fyri øvundsjúku. Hetta tykist vera grundhugsjónin aftanfyri uppskotið.
Í framtíðini verður slutt við sterkum vinnufyritøkum. Tað fer helst ikki at vera væl sæð at hava yvirskot ella ov stórt yvirskot. Tí fer tað ikki at verða attraktivt at fáast við fiskivinnu. Pengarnir sleppa ikki at virka har teir verða skaptir, men skulu drenast til almenna nýtslu. Síðani skal blóðreyða samgongan sita ovast og deila pengarnar út til tey, sum tey meta hava mest brúk fyri teimum. Ongin trygd er fyri, at tað verður tað mest rættvísa.
Um tað ikki verður fiskivinnan, sum heldur lív í, skapar virksemi og arbeiðspláss í økjunum runt um í øllum Føroyum, so verður mangan svangligt og kaldligt. Bara hjá JFK kemur uppskotið hjá samgonguni at kosta uml. 400 arbeiðspláss. Pengarnir mugu fáa loyvi til at virka úti í økjunum og skapa fleiri nýggj arbeiðspláss har. Teir skulu ikki djúpfrystast niður onkrar hendinga almennar grunnar. Har skapa teir onki virksemi og ongi virðir. Hetta kann metast við at grava talentirnar niður.
Øktu inntøkurnar fara ikki á rætt stað.
Um øktu inntøkurnar frá fiskivinnuni fóru til skattalætta hjá Palliba og Marsannu, so livdi samgongan upp til tað, sum lovað varð áðrenn valið, og so hevði eg skilt tað. Harafturímóti eru øll, høgur sum lágur dýkt undir í avgjøldum av øllum handa slagið.
Sjálvt tey allarveikastu, fólkapensiónisturin fær ikki frið. Samgongan lækkaði grundupphæddina hjá øllum pensjónistum. Jú, her var eisini neyðarróp. Hesaferð frá Landsfelag pensionistanna o.ø., men heldur ikki her bleiv lurtað eftir. Hugburðurin tykist vera, hini eru býtt. Og seinasta skotið á stammuni er, at samgongan er í ferð við at taka brennioljustudningin frá ávísum pensiónistum.
Hvat er veruleikin aftanfyri orðini: Ríkidømi
skal út i hvønn krók ?
Ístaðinfyri at reyða samgongu helt orð og koyrdi pengar út í hvønn krók, so fer hon harafturímóti út í hvønn krók í Føroyum eftir meira peningi við avgjøldum o.ø. sum verður brúkt til alment oyðsl. Herrópini, sum vóru áðrenn valið halda ikki.
Samgongan er dumpað so tað stendur eftir í og tíðin er komin, at hon leggur frá sær, Føroya fólki til frama. Hetta rukkulívið má fáa ein enda her og nú. Eri samd við teimum sum halda, at hetta er vánaligasta samgonga nakrantíð í Føroya søgu.
Elsebeth Mercedis Gunnleygsdóttur
Løgtingskvinna


text:
Leygarkvøldið 29 september skipar ÁRF fyri veitslu í Árnafirði.
Har ymiskt spennandi verður á skránni.
Bill Justinussen heldur røðu(undirhald).
Olivar Askham ber fram røðu. Olivar er uppvaksin í Árnafirði, sum nú er búðsitandi í Klaksvík. Olivar fera at greiða frá, um at vaksa upp í Árnafirði.
Eitt nú vera spurnarkappingar, har vinnarin m.a. fær vinning, so sum bøkur vera at vinna sum Hanus Poulsen, hegnisliga hevur greitt úr hondum, hetta er ein sera áhugaverd bók um staðarnøvn í Árnafirði.
Fyri matinum stendur Bjarnhild í Buð fyri.
Forrættur Hummarasuppa
(v. Heimabakað breyð)
Døgurið Oksafilé
(v. róma/eplir & brúnkaðum perluleyk og skysós)
Desert (Heimagjørdan ís v. braunice og rabarbukompot)
Seinasta freist at tekna seg er 25.sept.kl.20.
Við at gjalda kr. 395 viðm: ÁRF veitsla.
Konta í Norðoya Sparikassa (9865) 102.857.4
Øll eru hjartaliga vælkomin.
ÁRF– Árnafjarðar Róðrarfelag.
Árnafjørður


text:
11. Okt 2018
Fyri at kunna sleppa inn á "Lev med sclerose". Skalt tú fara inn á www.issuu.com/scleroseforeningen. Longri niðri á tí síðuni liggja bløðuni, somuleiðis liggja eisini aðrar greinar og bóklingar.Til ber eisini at downloada Issuu niður á telefonina ella á teldilin sum app.Og tað riggar til...
03. Sep 2018
Sclerosa (MS) er ein kronisk sjúka, sum loypir á høvuðsnervaskipanina. Umleið 15.000 fólk í danska kongaríkinum í dag hava MS. Umleið 600 fólk fáa staðfest MS á hvørum árið og tvey út av trimum eru kvinnur. Sjúkan hevur ymisk árin frá persóni til persón og...
19. Aug 2018
Nakrar myndir frá fyrilestrinum hjá Mette Ellermann. Eisini var grilling og tónleikur frá Karl Martin Samuelsen og Mikkjal Hvannastein. ...
13. Jun 2018
Setið kross í kalendaran til sunnudagin 19 august 2018 kl 15. Vit bjóða tykkum ein sera spennandi, hugnaligan og gevandi dag. Dagurin verður hildin á Skúlanum á Trøðni: á Frælsinum 32, 100, Tórshavn. Dagurin er samansjóðaður av tveimum tiltøkum, sum vit plaga at hava eina...
12. Jun 2018
31. mai var fyrilestur við Jena Frederikke Krogslykke, og tað kvøldið var avtala at vísa á hesa greinina hjá Pernille Borg úr tíðarritinum Sund-forskning. Yvirskriftin er "En sund hjerne starter i tarmene" Greinin kann lesast við at trýsta á her http://sund-forskning.dk/artikler/en-sund-hjerne-starter-i-tarmene/ ...
16. Mai 2018
Kæru limir,Vit eru vorin so heppin at fáa vitjan av Jena Frederikke Krogslykke, sum sjálvboðin kemur av hava ein fyrilestur í Megd húsinum tann 31. mai kl 20 á Íslandsvegur 10c í Tórshavn.Jena er útlærdur farmakonom og hevur arbeit á einum apoteki til 1997....
10. Mai 2018
Leygardagin 19 mai hava vit Súkklumarathon í Yndi.Kostnaðurin er 200 kr. Peningurin ferð ÓSKERDUR til Sclerosufelagið . Hevur tú hug at geva meira enn kostnaðin, eru tit vælkomin til tað. Skraín er so ljóðandi. Kl 09.05-09.15 Upphiting. Kl 09.15-09.45 Tórhalla. Kl 09.45-10.15 Ann. Kl...
30. Apr 2018
Hóskvøldið 28 apríl, vóru fólk møtt í húsinum hjá Megd at síggja ein film, ið snúði seg um Francisku Vesterholm, sum er spinning og fittness instruktør. Franciska fekk staðfest sclerosu í 2012 og valdi at droppa heilivágin og í staðin raðfesta ítróttin. Vit høvdu fingið...


text:
Amerikanska Frælsisyvirlýsingin
Hin 4. juli 1776 góðtók Kongressin Frælsisyvirlýsingina (á enskum: United States Declaration of Independence), sum umboðsmenn fyri øll 13 hjálondini høvdu skrivað undir. Hon segði, at sameindu hjálondini vórðu og skuldu verða fræls og óheft ríki. Her kom hugsanin um menniskjarættindini í 18. øld fyrstu ferð á prent í einum ríkisrættarligum skrivi. Thomas Jefferson úr Virginia orðaði yvirlýsingina, sum í stóran mun er grundað á tey politisku ástøðini hjá bretska heimspekinginum John Locke. Frælsisyvirlýsingin varð samtykt 4. juli 1776 í Philadelphia í Pennsylvania. Amerikanska Kollveltingin var byrjað.
Tey, sum gjørdu amerikonsku stýrisskipanarlógina, gloymdu ikki, hvussu misnøgd tey høvdu verið, meðan tey stóðu undir bretska konginum. Tí vildu tey vissa sær, at hvørki einstøk bólkar ella fólk fingu ov mikið vald. Stýrisskipanin varð lagað soleiðis, at tað var samveldisstýri, har ið valdið var býtt ímillum eina samveldisstjórn og stjórnirnar í einstøku ríkjunum. Samveldisstjórnin var veik. Stýrisskipanin lutaði eisini valdi sundur ímillum lóggevandi, útinnandi og dømandi valdið. Tær kundu so royna avgerðirnar til hvør hjá aðrari. Nakrir tingmenn hildu, at miðsavnað stýri fór at taka rættindi frá borgarunum. Teir fingu lyfti um, at grundlógarískoyti í tíggju brotum skuldi verða lagt afturat stýrisskipanini. Henda lóg vissaði amerikanarum grundleggjandi rættindi sum trúarfrælsi, skrivi- og talifrælsi. Hon vissaði teimum eisini rættarviðgerð við nevningatingi og vardi teir ímóti píning.
Brot úr Amerikonsku Frælsisyvirlýsingini[rætta | rætta wikitekst]
"Vit halda tað vera rímiligt og sjálvsagt, at øll verða javnsett, og at vit hava fingið ávís ómissandi rættindi frá skaparanum - rættin til lívið, frælsið og stremban eftir eydnuni. Tey, ið ráða, eru vald at tryggja okkum hesi rættindi. Tá ið ein stýrisskipan verður avlagað, so at hesi rættindi verða sett í vága, hevur fólkið rætt at seta hana frá og velja nýggja, sum er grundað á meginreglur, sum tryggja fólkinum lukku og vælferð. Hjálondini hava í tolni góðtikið nógv, men nú er neyðugt at broyta gamla stýrið. Bretakongur hevur ferð eftir ferð vanvirt hugsanir okkara, og vit hava verið fyri ágangi, sum bara hevur havt fyri eyga at skipa fullkomið harðræði í hjálondunum. At prógva hetta, leggja vit sannleikan fram fyri ein uttanveltaðan heim".


text:
Sambært Norðlýsinum er tað eitt sindur bygdasligt at fleyga havhest. Rætt skal vera rætt, tað eru helst fáir ungdómar í Havnini sum regluliga ganga á veiði – møguleikarnir til tess eru helst betri á bygd, við teirri avleiðing, at ungdómar í Havn helst vita munandi minni um náttúruviðurskifti enn tey á bygd.
Tó kunnu ungdómar í Havn fáa ágóðan av virkseminum á bygd, og er søgan í Norðlýsinum (13. mai 2012) eitt frálíkt dømi um hetta.
Í samrøðuni við Norðlýsið greiða tveir unglingar av Viðareiði m.a. frá, at teir henda eina dagin fingu 70 havhestar, og at 12 av hesum skulu brúkast til kanningar á Læraraskúlanum. Tað sum skal kannast er, hvat havhestarnir eta. Hetta verður gjørt við at skera magan upp og hyggja hvat er í. Samstundis verður hugt eftir, um havhestarnir hava etið plastik.
Plastik sum liggur og sløðist í náttúruni er ein stórur bági, og serliga hevur tað víst seg at havhestur verður raktur av hesum. Fuglurin kann hava fullan maga av plastikki, og er av tí sama illa fyri.
Tey sum skulu kanna havhestin, eru læraralesandi í lívfrøði.


text:
Ársins Fyrstihjálpari 2016?
Tveir mans fingu heiðurin “Ársins fyrstihjálpari 2016” av Reyða Krossi Føroya.
Hesir eru Hendrik Vilhelm Joensen úr Kollafirði og Suni Hermansen av Signabø.
Teir fingu heiðurin fyri at hava megnað at givið lívbjargandi fyrstuhjálp, bæði kropsliga og sálarliga, í eini truplari støðu, tá 19 ára gamli starvsfelagi teirra small um.
Hendingin fór fram tíðliga um morgunin tann 27. apríl 2016 í Kaldbaksfirði, har tríggir starvsfelagir fingu sær kaffi inni á landstøðini hjá alibrúkinum hjá Bakkafrost. Knappliga small 19 ára gamli Fróði Emil Hansen um, og datt niður á gólvi.
Í støðuni kláraðu Hendrik og Suni at geva Fróða lívbjargandi fyrstuhjálp, ringja 1-1-2, syrgja fyri, at familjan hjá Fróða fekk at vita um tilburðin, og syrgja fyri, at teir sjálvir fingu sálarliga hjálp aftaná. Hetta vísir, at teir høvdu yvirskot til at hugsa um tann skadda, familjuna og seg sjálvar.
Framfaringarhátturin, hvussu teir báðir skipaðu fyrstuhjálpina vísir, hvussu týdningarmikið tað er at hava tikið eitt fyrstuhjálparskeið, hvussu farast skal fram í eini tílíkari truplari støðu.
Út frá hesum hava teir heiðurin uppibornan at verða útnevndir til “Ársins fyrstuhjálparar 2016”
Fýra fólk vóru tilnevnd fyri tríggjar ymiskar hendingar. Øll tey tilnevndu fáa eitt heiðursbræv frá Reyða Krossi, blómur og ein gávuposa frá Betri Trygging, meðan “Ársins Fyrstihjálpari”, umframt heiðursbrævið, eisini fær eina peningagávu frá Betri Trygging .
Endamálið hjá Reyða Krossi við at tilnevna Ársins Fyrstahjálpara er tvíbýtt. Tað eina er at heiðra tey ímillum okkum, sum hava útint holla og lívbjargandi fyrstuhjálp. Hitt endamálið er at varpa ljós á, hvussu umráðandi tað er at duga fyrstuhjálp.
Hetta er fimtanda ferðin at “Ársins Fyrstihjálpari” verður kosin av Reyða Krossi.


text:
Svimjisamband Føroya hevði sín árliga kalendarafund í kvøld, har starvsnevnd og svimjinevnd saman við leiðarum og venjarum úr føroysku svimjifeløgunum avtalaðu hvussu svimjiárið skal síggja út teir næstu 16 mánaðirnar. Avtalaði kalendarin sæst her á svimjing.com, her á ssf.fo umframt beinleiðis her á google.com/calendar.
Av høvuðstiltøkum kunnu nevnast, at næsti landsdystur millum Føroyar og Ísland verður í Íslandi leygardagin tann 9. oktober 2010. Hetta er fyrsta vikuskifti í heystferiuni, og Svimjisambandið hevur tí avgjørt at skipa fyri eisini eini eftirfylgjandi venjingarlegu í Íslandi, fyri landsdystarhópinum og svimjarum sum venja fram ímóti NJM í desember 2010. Hesin hópur fer úr Vágum fríggjadagin tann 8. oktober, og kemur heim aftur eina viku seinni, fríggjadagin tann 15. oktober.
Til at kunna velja svimjarar út til hendan landsdyst, verður úttøkustevna í Tórshavn tann 18. og 19. september 2010. Hetta er kanska eitt sindur djarvt av Svimjisambandinum, at vænta at svimjarar eru klárir til úttøkustevnu so mikið tíðliga eftir summarferiuna; men vónin er sjálvsagt at svimjararnir taka ímóti avbjóðingini.
Longu tann 23. og 24. september er aftur úttøkustevna, til norðurlendsku juniormeistarastevnuna og heimsmeistarastevnuna á stuttgeil í desember. Hendan úttøkustevna verður í Klaksvík, og verður vælsagtans ein av týdningarmestu stevnum her heima á klettunum, heysthálvuna 2010.
Kalendarafundurin avgjørdi eisini at leggja fyrstu føroysku meistarastevnu fyri Masters í Klaksvík tann 13. til 14. november 2010. Fyri fyrstu ferð ein stevna fyri einans svimjarar frá 25 ára aldur og uppeftir, við eftirfylgjandi sosialum tiltøkum.
So er alt hitt uttanlanda um heystið, so sum EM í Budapest í august, hasin landsdysturin ímóti Íslandi í oktober, World Cup í Berlin, Moskva og Stockholm í oktober og november, NJM og HM í desember, og møguliga eisini EM í Eindhoven í november. Hetta seinasta er rættiliga ivasamt, við tað at starvsnevnd SSF í prinsippinum hevur samtykt ikki at luttaka á EM á hesum sinni, nú FINA hevur valt at leggja HM so tætt uppat EM. Men um vit fara at luttaka har, so verður úttøkustevnan tann sama sum til NJM og HM, í Klaksvík tann 23. til 24. september.
HS skipar aftur fyri síni X-mas kapping í desember, sum jú eydnaðist yvir forvæntning í fjør. Hinvegin ætlar Svimjisambandið ikki at senda landslið til Reykjavík International í januar 2011, og eiheldur at samskipa nakra felags ferð tá. So at skilja, at tað sjálvsagt enn er frítt í boði hjá feløgunum at samskipa sína egnu ferð til Íslands í januar, soleiðis sum fyrr hevur verið gjørt, og soleiðis sum summi gjørdu í ár.
Í mars 2011 verður aftur Masters stevna, hesuferð í Vági, sum partur av stevnu eisini fyri yngri svimjarar. Síðst í apríl verður avgerandi úttøkustevnan til Oyggjaleikir á Isle of Wight og evropeisku juniormeistarastevnuna 2011, umframt møguliga til norðurlendska ungdómsmeistarastevnu. Hetta seinasta krevur at norðurlendingar á komandi fundi hjá norðurlendska svimjisambandinum samtykkja at hava hesa stevnu á hvørjum ári, heldur enn annaðhvørt ár. Og so er HM eftir, ið eisini verður á sumri 2011, men sum tíverri krevur at svimjararnir skulu uttanlanda at kvalifisera seg, á serliga góðkendum langgeilastevnum. NUM verður forrestin beint eftir Oyggjaleikir, um norðurlendska svimjisambandið avger at hava hana eisini í 2011.
Meistarastevnan fyri Ung og Føroyska Meistarastevnan verða ávíkavist tann 13. – 15. mai og 20. – 22. mai 2010, í Klaksvík og í Havn. Og hartil eru ætlanir um at hava fyrstu føroysku meistarastevnu fyri lið tann 11. juni, sum eina ‘tjubang-stevnu’ nakrar tímar tað leygarkvøld, har kappast verður á líknandi hátt sum tá ið landsdystur er millum Føroyar og Ísland, men nú við liðum frá føroysku svimjifeløgunum. Hetta er tvær vikur áðrenn farið verður til Isle of Wight.
Og so eru allar hinar svimjistevnurnar fyri yngri og eldri svimjarar, runt um hesi stóru og/ella serligu tiltøk. Ymisk skeið fyri venjarar, dómarar og teldufólk fyrst í heysthálvuni 2010, og ymiskar prominentar vitjanir áðrenn og aftaná summarferiuna. Eg fari ikki at lova ov nógv, fyrr enn tær reellu avtalurnar eru fingnar upp á pláss, men fólkini á fundinum fingu so ymiskt at hoyra 🙂


text:
Orð: Poul F. Joensen
Lag: Danskt vísulag
1. Tú dregur meg sum ein magnetur,
ein sól millum stjørnur ert tú,
tú vænasta væna av øllum,
so gyklandi, lokkandi prúð.
2. Sjálvt sólin á hásummardegi
er mær bert sum skuggin av tær,
tú eygagóð ert sum Guðs móðir,
Guð gævi, tú ognaðist mær.
3. So leikandi lætt er títt lyndi,
tín rødd sum eitt tónalag er,
við kærleikans kvæði tú lokkar,
sum fevnir um rúmd, lív og verð.
4. Øll alskhugshormon og amøbur
og hvørt eitt atom, er í mær,
sum bróstbarnið at síni móðir,
meg náttstjonan draga at sær.
5. O, unna mær Harri ta sælu,
sum hennara favni í býr,
gev sess mín í himli til okkurt
ásthungrandi vanlukkudýr.
6. Á, kundi eg einaferð kyst teg,
tín barm og títt dúnmjúka hold,
í villasta ástleiki fevnt teg,
tá var eg í himni á fold.
7. Um einki eg av tær kann vinna,
eg elski sum unglingur ørt,
tí bládýpið í tínum eygum
meg hevur í ørviti gjørt.
8. Tú alfagra rúnarbant skaldið,
í ørviti sveimi um teg,
tó hevur tú yngt meg og ment meg,
tú elskaða, signi eg teg.


text:
Orð: J. M. Harris
Lag og týtt: Kajfinn Hammer
1. Eg havi sagt farvæl til Egyptalandsins sand,
og flutt eg havi inn í hitt fagra Kána’ans Land;
við sigri leiddi Frelsarin meg gjøgnum eld og hav,
tí endurloystur syngi eg um frelsuna Hann gav.
Niðurlag: :,:Leita ikki eftir mær um Egyptalandsins sand,
tí flutt eg havi tjald mítt langt inn í Kána’ans Land!:,:
2. Um Havið Reyða fór eg við fólki Guðs við skund,
eg doyptur varð til Kristus á Orðsins tryggu grund!
Eg grivin varð við Honum, men reistur upp eg varð,
Guðs stóra ráð og vilji tá framdur varð við mær!
3. Eg helt meg nær at Honum og málið klárt eg sá,
av vegnum veik eg ikki, til Kána’an hugur lá!
Sín arvalut Hann gav mær, eg náddi fram á mál,
eg rópti: Halleluja, nú fríað er mín sál.
4. Eg gekk um Tabors hæddir har fruktin megi gav,
við Hebron Esjkols drúvur eg etið havi av;
har sál mín mjólk og hunang og Kána’ansvínið fær!
– Mítt hjarta fyri Egypt nú aldri aftur slær!
5. Frá tómum ritualum mítt hjarta nú er loyst,
um náði Guðs eitt lovsangslag í hjarta er útoyst;
eg glaður ferðist framá til ævinleikans heim,
Jeru¬salem hitt nýggja í sælu, dýrd og gleim.